Arahan tutup 44 kariah masjid, surau di 3 daerah
Oleh KOSMO!

30 Ogos 2020, 7:37 pm
Oleh JAMLIAH ABDULLAH
ALOR SETAR – Jabatan Hal Ehwal Agama Islam Negeri Kedah mengarahkan penutupan masjid dan surau di 44 kariah di Kuala Muda, Kulim dan Baling berkuat kuasa serta merta susulan penularan wabak Covid-19.
Pengarahnya, Mohd. Yusri Md. Daud berkata, arahan tersebut dilaksanakan sebagai pelengkap kepada keputusan Mesyuarat Jawatankuasa Kerja Keselamatan Negeri (JKKN) Khas Isu Covid-19 Negeri Kedah pada 16 Ogos lepas.
Kata beliau, perintah tersebut melibatkan 32 kariah di Kuala Muda, enam kariah masing-masing di Kulim dan Baling yang berisiko penularan jangkitan tersebut.
“Susulan itu, solat Jumaat yang diadakan di masjid dalam kariah yang terlibat turut tidak dibenarkan dan digantikan dengan solat Zohor.
“Bagaimanapun, kebenaran solat fardu berjemaah di masjid dan surau tersebut hanya melibatkan tiga individu sahaja membabitkan imam, pegawai masjid serta jawatan kuasa kariah, “ katanya dalam satu kenyataan di sini hari ini.

Menurut Mohd. Yusri, aktiviti keagamaan seperti majlis ilmu, kuliah dan kelas pengajian serta majlis bacaan Yassin turut dilarang.
“Majlis akad nikah di masjid atau surau yang terlibat juga tidak dibenarkan selain pengurusan solat jenazah hanya dibenarkan dilaksanakan di rumah dengan kehadiran pegawai masjid dan ahli keluarga terdekat,” ujarnya.
Dalam pada itu, kata beliau, kesemua masjid dan surau di 46 kariah dalam daerah Kota Setar, Yan, Kuala Muda, Kulim dan Baling yang ditutup sebelum ini dibenarkan beroperasi semula. – K! ONLINE


Lebih separuh rakyat Lebanon berisiko hadapi kekurangan makanan.
Oleh KOSMO!

30 Ogos 2020, 8:12 pm
BEIRUT, Lebanon – Lebih separuh populasi Lebanon berisiko berdepan krisis makanan susulan letupan di pelabuhan Beirut, kata sebuah agensi Pertubuhan Bangsa-Bangsa Bersatu hari ini.
“Lebih separuh penduduk negara itu berisiko tiada akses untuk mendapatkan makanan asas menjelang hujung tahun ini.
“Langkah segera perlu dilaksana bagi menghalang krisis makanan daripada berlaku,” kata Setiausaha Eksekutif Suruhanjaya Sosial dan Ekonomi Asia Barat (ESCWA), Rola Dashti.
Beliau berkata, kerajaan Lebanon perlu mengutamakan untuk membina semula tempat simpanan gandum terbesar di negara itu yang terletak di pelabuhan Beirut.
Lebanon berdepan keruntuhan ekonomi sebelum letupan besar berlaku di pelabuhan Beirut pada 4 Ogos lalu. Bencana itu membunuh 188 orang, mencederakan ribuan lagi dan memusnahkan kawasan yang luas di Beirut.
Negara Asia Barat itu gagal membayar hutang, manakala mata wangnya menjunam dan kadar kemiskinan pula melambung tinggi di samping lonjakan dalam bilangan kes Covid-19.

“Kadar inflasi tahunan dijangka naik lebih 50 peratus tahun ini berbanding 2.9 peratus pada 2019,” kata ESCWA.
Lebanon mengimport 85 peratus keperluan makanannya, manakala kemusnahan tempat simpanan gandum di pelabuhan Beirut memburukkan lagi situasi cemas di negara itu.
Menurut Dashti, pihak berkuasa perlu menetapkan harga siling untuk makanan dan menggalakkan jualan terus daripada pengeluar tempatan kepada pengguna.
Beliau turut menggesa masyarakat antarabangsa supaya meluaskan lagi program keselamatan makanan kepada pelarian dan juga masyarakat tempatan bagi meredakan risiko ketegangan dalam masyarakat. – AFP


Kanak-kanak hilang dihanyut arus deras
Oleh KOSMO!

30 Ogos 2020, 9:52 pm
Oleh OTHMAN YAHAYA
SUNGAI PETANI – Kegembiraan dua beradik lelaki bermain air di sebuah parit di Jalan Padang Temusu, Kampung Padang Temusu di Tikam Batu dekat sini ketika hujan lebat berakhir tragedi apabila seorang daripada mereka hilang dihanyutkan arus deras pada petang tadi.
Dalam kejadian kira-kira pukul 5 petang itu, mangsa berusia enam dan sembilan tahun dipercayai bermain air di kawasan tersebut selepas ditinggalkan di gerai menjual kuih akok milik keluarga di situ.
Ibu mangsa difahamkan pulang ke rumah kedai yang disewa terletak berdekatan untuk solat Asar.
Ketua Polis Daerah Kuala Muda, Asisten Komisioner Adzli Abu Shah berkata, hujan lebat berterusan selama sejam menyebabkan parit sedalam satu meter itu dipenuhi air.
“Dua beradik tersebut dilihat dalam keadaan tenggelam timbul di dalam parit itu oleh beberapa peniaga piza yang kemudian cuba menyelamatkan mereka.

“Kanak-kanak berusia sembilan tahun berjaya diselamatkan manakala adiknya hilang dibawa arus deras,” katanya ketika ditemui di lokasi kejadian di sini hari ini.
Sementara itu, Penolong Pengarah Bahagian Operasi  Jabatan Bomba dan Penyelamat Negeri Kedah, Penguasa Kanan Bomba Mohamadul Ehsan Mohd. Zain memberitahu, pihaknya melancarkan operasi mencari dan menyelamat di lokasi kejadian dan kawasan hilir menuju ke sungai menggunakan kaedah pencarian di permukaan.
“Setakat ini, mangsa yang hilang belum ditemui,” katanya.- K! ONLINE


Lang Merah mudah benam PDRM
Oleh MUHAMAD ARDIE PUTRA SUHAIMI

30 Ogos 2020, 5:20 pm
KUALA LUMPUR – Kedah tidak mempunyai masalah untuk meraih tiga mata penuh meskipun realitinya turun dengan kemelut tunggakan gaji ketika melakar kemenangan 2-0 ke atas Polis Diraja Malaysia (PDRM) dalam saingan Liga Super di Stadium Bola Sepak Kuala Lumpur, Cheras semalam.
Ketua jurulatih Kedah, Aidil Sharin Sahak mengakui, anak-anak buahnya telah memberikan aksi terbaik walaupun sudah lima bulan gaji skuad Lang Merah tertunggak.
“Bayangkan kalau anda di tempat kami, turun dalam aksi kompetitif tanpa gaji. Jujur saya katakan bukan mudah. Pemain import pula berjauhan daripada keluarga.
“Apa yang boleh saya katakan, disebabkan moral, sikap dan komitmen pemain membuatkan kami semua bersatu padu termasuk staf kejurulatihan dan pihak di belakang tabir. Saya rasa inilah pasukan yang memiliki ramai pemain berjiwa pejuang bagi mencapai impian.
“Malam ini terbukti mereka dalam prestasi terbaik biarpun kami tiada duit di dalam bank tetapi masih memberikan segala-segalanya selama 90 minit demi memungut tiga mata,” katanya selepas tamat perlawanan semalam.
Dalam saingan kelima Liga Super itu menyaksikan Kipre Tchetche muncul wira apabila meledak dua gol sekali gus membolehkan Kedah menduduki tangga keempat dengan tujuh mata.

Mengulas lanjut, Aidil berharap skuad Lang Merah dapat memberikan sokongan dan kepercayaan kepada Persatuan Bola Sepak Kedah (KFA) yang kini sedang berusaha melangsaikan tunggakan gaji pada minggu depan.
“Ya, saya dengar minggu depan (KFA mahu langsaikan tunggakan gaji). Mereka telah melakukan yang terbaik dan sekarang apa yang perlu kami lakukan adalah terus memandang ke hadapan.” jelasnya. – K! ONLINE


PSM tunggu ‘lampu hijau’ Thailand
Oleh MUHAMMAD ZUHAILY BADLISHAH

30 Ogos 2020, 4:51 pm
KUALA LUMPUR – Persatuan Sepak Takraw Malaysia (PSM) percaya barisan pemain kebangsaan mampu menjelmakan keputusan positif pada saingan Kejohanan Piala Raja Thai dijangka berlangsung pada Disember depan.
Timbalan Presiden PSM, Datuk Akramuddin Abdul Aziz menjelaskan, para pemain skuad kebangsaan bersemangat tinggi untuk membuktikan kejayaan mampu diraih di bumi Thailand walaupun status kejohanan itu masih belum dapat diputuskan.
Menurut Akramuddin, Persatuan Sepak Takraw Thailand cuma menunggu ‘lampu hijau’ daripada kerajaan mereka untuk meluluskan penganjuran kejohanan edisi ke-35 itu dalam situasi dunia masih lagi ‘diserang’ wabak pandemik Covid-19.
“Kami sebenarnya sudah mendapat jemputan untuk bertanding tetapi Thailand masih lagi menunggu kelulusan kerajaan tetapi pemain-pemain negara sudah bersedia untuk ke sana kalau kejohanan itu dibenarkan.
“Berdasarkan semangat ditunjukkan dalam latihan pusat sekarang, saya percaya sesuatu akan menjelma nanti kerana pemain-pemain begitu bersemangat mahu membuktikan mereka boleh membawa kejayaan buat negara.
“Kita tunggu dahulu sasaran untuk Piala Raja Thai kerana kita mahu melihat prestasi pemain-pemain (kebangsaan) dalam saingan STL (Liga Sepak Takraw Malaysia) bulan depan (18 September ini hingga 15 November depan),” katanya.

Beliau juga menegaskan, tiada jaminan tempat dalam skuad kebangsaan buat mana-mana pemain yang menunjukkan prestasi merudum sepanjang beraksi bersama pasukan masing-masing dalam saingan STL musim ini. – K! ONLINE


5,262 keluarga terima bantuan makanan
Oleh KOSMO!

30 Ogos 2020, 7:13 pm
Oleh MOHD RAFIE AZIMI
ALOR SETAR – Sebanyak 5,262 keluarga di Ambangan Heights, Amanjaya di Sungai Petani dekat sini akan menerima sumbangan bekalan makanan yang diuruskan kerajaan negeri dengan kerjasama beberapa agensi berkaitan.
Semua keluarga tersebut kini dalam arahan kuarantin di bawah Perintah Kawalan Pergerakan Diperketatkan (PKPD) Secara Pentadbiran (Temco) susulan penularan Covid-19 bagi Kluster Tawar.
Menteri Besar Kedah, Muhammad Sanusi Md. Nor berkata, pengagihan bekalan makanan itu akan diserahkan secara berperingkat bagi meringankan beban ditanggung keluarga terlibat.
Kata beliau, setakat ini sebanyak 2,100 keluarga telah menerima bantuan tersebut yang diselaraskan melalui Pusat Kawalan Operasi Bencana Daerah Kuala Muda.
“Di pihak kerajaan negeri, kita akan memastikan semua keluarga yang terlibat dengan PKPD Temco di Amanjaya mendapat bekalan makanan secukupnya.

“Bantuan akan diberikan kepada 5,262 ketua keluarga terlibat, walau bagaimanapun kita masih mengalu-alukan sumbangan daripada pihak lain,” katanya.
Beliau berkata demikian pada sidang akhbar selepas menerima sumbangan berupa 50 kerusi roda serta tujuh pemeriksa suhu digital sumbangan Kelab Rotary Alor Setar untuk diserahkan kepada Hospital Sultanah Bahiyah di Wisma Darul Aman di sini hari ini.
Hadir sama Pengarah Kesihatan Negeri, Dr. Mohd Fikri Ujang; Gabenor Daerah Rotary Antarabangsa, Teoh Kwan Swee serta Presiden Kelab Rotary Alor Setar, Wan Mohd Ebrahem.- K! ONLINE


Satu mata berharga buat PJ City
Oleh MUHAMMAD ZUHAILY BADLISHAH

30 Ogos 2020, 6:02 pm
KUALA LUMPUR – Ketua jurulatih kelab Petaling Jaya City FC (PJ City), K. Devan tetap berpuas hati meskipun skuad bimbingannya sekadar seri tanpa jaringan dengan Selangor pada aksi kelima Liga Super di Stadium UiTM Shah Alam semalam.
Devan, 53, menganggap ia satu kejayaan buat PJ City kerana berjaya mengelak daripada kekalahan selepas terdahulu tewas 0-2 kepada Terengganu FC sewaktu aksi keempat Liga Super di Stadium Majlis Bandaraya Petaling Jaya, Kelana Jaya pada Sabtu lalu.
“Kami tewas dalam perlawanan menentang Terengganu sebelum ini, jadi objektif hari ini (semalam) sudah tentu kami tidak mahu kalah lagi.
“Ia bukan mudah kerana Selangor adalah pasukan yang baik. Jadi, kami datang ke sini untuk bertahan dengan baik dan cuba mencari ruang melakukan serangan balas pantas dalam usaha menjaringkan gol.
“Pujian harus diberikan kepada semua pemain yang begitu berdisiplin dan bermain bersungguh-sungguh dalam perlawanan ini. Akhirnya kami berjaya mengutip satu mata dan mencapai objektif pasukan,” katanya selepas tamat perlawanan semalam.
Keputusan seri itu menyaksikan PJ City kini menduduki tangga ke-10 Liga Super dengan lima mata daripada lima perlawanan, manakala Selangor pula berada pada kedudukan kelapan.

PJ City selepas ini dijadualkan bertemu pasukan tangga keempat, Kedah di Stadium Darul Aman, Alor Setar pada 5 September ini. – K! ONLINE


Cuepacs sambut baik langkah PM melaksanakan sistem e-kerajaan
30 Ogos 2020, 6:07 pm
KUALA LUMPUR – Kongres Kesatuan Pekerja-Pekerja di Dalam Perkhidmatan Awam (Cuepacs), menyambut baik langkah pentadbiran Perdana Menteri, Tan Sri Muhyiddin Yassin, yang mahu melaksanakan sistem kerajaan elektronik (e-kerajaan) dalam perkhidmatan awam pada masa akan datang.
Presiden Cuepacs, Adnan Mat berkata, kerajaan mengambil langkah yang tepat dan sesuai pada masanya bagi memastikan negara terus bergerak ke hadapan selepas penularan wabak Covid-19.
“1.6 juta kakitangan kerajaan mampu menarik nafas lega dalam pelaksanaan sistem tersebut.
“Pendekatan ini juga mampu menambah baik kecekapan dalam sistem penyampaian perkhidmatan awam di negara,” katanya dalam satu kenyataan di sini hari ini.
Mengulas lanjut, Adnan berkata, dia mengingatkan penjawat awam yang lain supaya tidak membuat sebarang andaian yang negatif berhubung pelaksanaan sistem tersebut.
“Mereka (kakitangan awam) tidak perlu bimbang jika sistem ini akan mengurangkan jumlah kakitangan dalam perkhidmatan awam.

“Sistem ini diwujudkan untuk menjadikan kerja yang dilakukan ketika ini lebih mudah dilaksanakan,” ujarnya.
Tambahnya, dia menyeru semua kakitangan awam untuk melengkapkan diri dengan kemahiran teknologi maklumat semasa bagi kekal kompetitif. – K! ONLINE


Lelaki maut kereta terjunam dalam tali air
Oleh KOSMO!

30 Ogos 2020, 4:36 pm
Oleh YATIMIN ABDULLAH
PASIR PUTEH – Seorang lelaki maut selepas kereta yang dipandunya terbabas sebelum terjunam ke dalam tali air di Jalan Pasir Puteh-Kota Bharu berhampiran Kampung Banir Belikong, Selising di sini hari ini.
Mangsa, Mohd. Hisham Mohd. Hashim, 42, yang memandu kereta jenis Proton Iswara Aeroback secara bersendirian maut dalam kejadian pukul 1.15 petang.
Saksi kejadian, Muhammad Arif Adnan, 22, berkata, ketika nahas berlaku, dia sedang berehat sambil menunggu kehadiran pelanggan di kedai menjual ayam miliknya.
Menurutnya, dia kemudian dikejutkan dengan kehadiran sebuah kereta yang secara tiba-tiba hilang kawalan sebelum terbabas dan terjunam ke dalam tali air tersebut.
“Saya dan orang ramai di kawasan sekitar terus berlari ke arah lokasi kejadian untuk menghulurkan bantuan kepada mangsa.

“Kami tidak dapat memberikan bantuan awal kerana keadaan ketika itu terlalu sukar. Susulan daripada itu, salah seorang daripada kami yang berada di tempat kejadian menghubungi bomba untuk bantuan lanjut,” katanya.
Sementara itu, Ketua Operasi Balai Bomba dan Penyelamat Pasir Puteh, Pegawai Bomba Kanan II berkata, Jaffar Jusin berkata, seramai lapan anggota termasuk seorang pegawai bersama sebuah jentera telah dikejarkan ke lokasi sejurus menerima panggilan kecemasan pada pukul 1.24 petang.
Katanya, bomba mengambil masa selama sepuluh minit untuk operasi tersebut.
“Ketika itu mangsa sudah pun meninggal dunia,” ujarnya.
Dalam pada itu, Ketua Polis Daerah Pasir Puteh, Deputi Superintendan Mohd. Azmir Damiri ketika dihubungi mengesahkan menerima laporan berhubung kejadian itu. – K! ONLINE


84 penagih dicekup dalam tempoh 24 jam
Oleh KOSMO!

30 Ogos 2020, 4:31 pm
Oleh ROSLIZA MOHAMED
KOTA BHARU – Seramai 84 penagih ditahan bersama pelbagai jenis dadah dianggarkan bernilai hampir RM4,000 dalam Op Tapis Bersepadu di seluruh negeri.
Operasi dilakukan sepasukan pegawai dan anggota Jabatan Siasatan Jenayah dan Narkotik (JSJN) Kelantan bermula pukul 8 pagi kelmarin dan berakhir pukul 8 pagi tadi.
Ketua JSJN Kelantan, Asisten Komisioner Mit Emong berkata, semua yang ditahan itu berusia antara 26 hingga 56 tahun yang melibatkan 46 kes berkaitan dadah.
“Ada antara penagih yang ditahan itu didapati sedang berkumpul, berada di rumah dan di tepi jalan.
“Jenis dadah yang dirampas ialah sebanyak 308 biji pil kuda, syabu ( 1.7 gram), ganja (0.3 gram), cecair ketum (10.2 liter)dan ubat batuk (5.9 liter),” katanya ketika dihubungi Kosmo! hari ini.

Menurutnya, polis tidak menolak kemungkinan bekalan dadah itu diperoleh daripada pihak tertentu.
Beliau berkata, siasatan mendapati dadah yang dirampas untuk kegunaan individu itu sendiri selain untuk dijual kepada penagih sekitar.
Katanya, kebanyakan yang ditahan bekerja sebagai buruh dan direman selama empat hari bermula hari ini hingga 2 September.
Kes disiasat mengikut Seksyen 12(2), Seksyen 30 (3) Akta Racun 1952, Seksyen 6, Seksyen 15(1)(a) dan Seksyen 39A(1) Akta Dadah Berbahaya 1952. – K! ONLINE


Gagal seludup 600kg ketum
Oleh KOSMO!

30 Ogos 2020, 4:13 pm
Oleh NUR ANATI JUHARI
KUALA NERANG – Polis menggagalkan cubaan seorang lelaki untuk menyeludup 600 kilogram (kg) daun ketum ke Padang Besar, Perlis apabila ditahan di jalan Kampung Tanah Merah di sini pada Rabu lalu.
Lelaki itu yang juga menetap di Kampung Tanah Merah ditahan polis setelah didapati memandu sebuah kereta jenis Hyundai dalam keadaan mencurigakan pada pukul 12 tengah hari.
Ketua Polis Daerah Padang Terap, Deputi Superintendan Mulkiaman Manzar berkata, hasil pemeriksaan ke atas kenderaan yang dipandu suspek menemui 60 plastik hitam mengandungi daun ketum.
Menurutnya setiap bungkusan plastik hitam itu pula mengandungi daun ketum seberat 10 kilogram.
“Ini merupakan cubaan kedua suspek untuk menyeludup daun ketum yang diperoleh dari kebun miliknya sendiri dan suspek baru pertama kali ditangkap.

“Suspek juga bertindak sebagai peraih daun ketum dengan membeli daun tumbuhan itu daripada penanam pokok ketum di beberapa kampung di sekitar Pedu dengan harga RM6 setiap sekilogram,” katanya pada sidang akhbar di Ibu Pejabat Polis Daerah Padang Terap di sini hari ini.
Mulkiaman memberitahu, nilai rampasan daun ketum itu dianggarkan lebih RM6,000.
“Suspek direman empat hari bermula 27 Ogos hingga 30 Ogos ini dan akan dibawa ke mahkamah untuk sambungan reman hari ini,” katanya lagi.
Tambahnya, kes disiasat di bawah Seksyen 30(3) Akta Racun 1952.-K! ONLINE


Wanita rugi RM508,600 kejar cinta palsu
Oleh KOSMO!

30 Ogos 2020, 4:26 pm
Oleh KHAIRUL MOHD. ALI
JOHOR BAHRU – Seorang wanita berusia 58 tahun bukan sahaja patah hati akibat ditipu lelaki dicintai malah terpaksa berputih mata apabila kerugian RM508,600 ditipu suspek yang mengaku sebagai seorang lelaki dari Australia.
Ketua Jabatan Siasatan Jenayah Komersil Johor, Asisten Komisioner Mohd. Salleh Abdullah berkata, wanita berkenaan menjual barangan miliknya untuk mendapatkan wang berkenaan.
Katanya, selain menggunakan wang peninggalan mendiang suaminya, wanita itu turut menjual rumah, kereta dan barangan kemas.
“Mangsa mengenali suspek yang dianggarkan berusia 40-an itu pada Oktober tahun lalu. Suspek memaklumkan syarikat minyak dan petroleumnya di Australia mempunyai masalah kewangan.
“Mangsa yang mempercayai suspek terus memberikan wang peninggalan mendiang suaminya selain menjual rumah, kereta dan barangan kemas untuk diberikan kepada mangsa,” katanya dalam satu kenyataan, di sini hari ini.

Katanya, mangsa membuat sebanyak 48 transaksi bermula dari November 2019 hingga 26 Ogos tahun ini, melibatkan jumlah keseluruhan sebanyak RM508,600.
Mangsa yang tidak bekerja hanya menyedari ditipu selepas suspek memberi pelbagai alasan apabila diajak untuk bertemu sebelum terus gagal dihubungi. – K! ONLINE.


17 kes positif, dua kluster baru dikesan
Oleh NOR IDAYU BOSRO

30 Ogos 2020, 7:04 pm
PUTRAJAYA – Kementerian Kesihatan (KKM) mengesan dua kluster baharu wabak Covid-19 di negara ini iaitu Kluster MV Glen di Pelabuhan Klang, Selangor dan Kluster Telaga di Kedah.
Ketua Pengarah Kesihatan, Tan Sri Dr. Noor Hisham Abdullah berkata, kedua-dua kes penularan tempatan membabitkan warganegara itu adalah sebahagian daripada 17 kes baharu selain 15 kes import yang dilaporkan hari ini.
Beliau berkata, kes indeks Kluster MV Gen iaitu kes ke-9,286 merupakan seorang kru kapal warga asing dan dilaporkan positif pada 25 Ogos lalu.
“Kes pertama bagi kluster ini merupakan kes import dan mangsa telah dimasukkan ke Hospital Sungai Buloh untuk rawatan lanjut.
“Seramai lapan orang disaring setakat dengan dua didapati positif dan enam lagi negatif,” katanya dalam kenyataan akhbar di sini hari ini.
Berhubung Kluster Telaga, Noor Hisham berkata, mangsa tidak bergejala dan merupakan kontak rapat kepada kes pertama iaitu kes ke-9,284 yang juga seorang petugas kesihatan di Hospital Sultanah Bahiyah. Kes pertama dikesan positif Covid-19 pada 24 Ogos lalu.

Menurutnya, punca jangkitan masih dalam siasatan namun besar kemungkinan disyaki berpunca dalam kalangan komuniti.
“Kedua-dua kes ini merupakan petugas kesihatan berusia 29 dan 51 tahun di Hospital Sultanah Bahiyah namun tugasan tidak melibatkan jagaan kes yang disahkan positif Covid-19,” katanya. -K! ONLINE


Pelajar dicabul pensyarah
30 Ogos 2020, 3:55 pm
KUALA LUMPUR – Seorang pelajar wanita sebuah institusi pengajian tinggi awam (IPTA) di ibu kota menjadi mangsa cabul seorang pensyarahnya sendiri.
Mangsa berusia 23 tahun itu telah membuat laporan kepada pihak pengurusan IPTA berkenaan pada 1 Julai lalu.
Ketua Polis Daerah Brickfields, Asisten Komisioner Zairulnizam Mohd Zainuddin @ Hilmi berkata, pihaknya menerima laporan polis pada 15 Julai lalu.
Menurut Zairulnizam, Bahagian Siasatan Jenayah Seksual, Wanita, Penderaan dan Kanak-kanak, Jabatan Siasatan Jenayah Kuala Lumpur telah menjalankan siasatan berhubung kes itu mengikut Seksyen 354 Kanun Keseksaan kerana mencabul kehormatan.
“Setelah siasatan selesai dijalankan pada 13/08/2020, kertas siasatan telah dirujuk kepada Jabatan Peguam Negara.
“Selepas diteliti segala keterangan, pihak pendakwa raya memutuskan tiada pertuduhan terhadap suspek memandangkan pihak IPTA telah mengambil tindakan dalaman. Mangsa telah dimaklumkan mengenai perkara ini,” katanya dalam satu kenyataan di sini hari ini.

Jelasnya, pihaknya tidak sesekali menyembunyikan apa-apa kes dan telah menjalankan siasatan dalam tempoh yang ditetapkan.
“Polis akan mengambil tindakan tegas terhadap mana-mana individu yang didapati melakukan kesalahan serta melanggar undang-undang.
“Mereka yang terlibat akan dikenakan tindakan mengikut peruntukan undang-undang yang telah ditetapkan,” ujarnya. – K! ONLINE


Polis rampas hampir satu tan daun ketum
Oleh KOSMO!

30 Ogos 2020, 2:43 pm
Oleh NORLIA RAMLI
BALING – Cubaan seorang lelaki membawa hampir satu tan daun ketum menggunakan kenderaan pelbagai guna (MPV) jenis Toyota Estima ke Kelantan berjaya dipatahkan anggota polis di Jalan Kulim-Baling-Gerik, Kampung Kuala Kuang di Kupang di sini semalam.
Dalam kejadian kira-kira pukul 5.20 petang itu, polis berjaya menahan MPV tersebut dan mendapati ia sarat dengan 96 bungkusan plastik hitam berisi 960 kilogram (kg) daun ketum dari tempat duduk penumpang hadapan hingga belakang.
Pemandu kenderaan berkenaan bagaimanapun sempat meloloskan diri di kawasan semak di kampung itu.
Ketua Polis Daerah Baling, Superintendan Syed Basri Syed Ali memberitahu, anggota trafik yang menjalankan tugas rondaan cegah kemalangan di jalan baharu tersebut mengesan sebuah MPV jenis Toyota Estima warna kelabu dalam keadaan mencurigakan.
“Anggota bertindak menghampiri MPV itu dan mengarahkannya berhenti, namun pemandu kenderaan tersebut memecut dan masuk ke lorong kecil dalam kawasan kampung.

“Suspek juga melanggar beberapa batang besi bumbung rumah di tepi jalan kampung,” katanya kepada pemberita di Ibu Pejabat Polis Daerah (IPD) Baling di sini hari ini.
Kata beliau, anggota polis terus mengejar MPV itu sehingga kenderaan tersebut berhenti di tepi jalan berhadapan sebuah rumah tidak bernombor di kampung berkenaan.
“Suspek dilihat terus melarikan ke kawasan semak berbukit,” ujarnya.-K! ONLINE


SPRM nafi keluarkan kenyataan media siasat rasuah di PRK Slim
Oleh NOR IDAYU BOSRO

30 Ogos 2020, 3:57 pm
PUTRAJAYA – Kenyataan akhbar bertajuk Suruhanjaya Pencegahan Rasuah Malaysia (SPRM) siasat pemberian wang sogokan Pilihan Raya Kecil (PRK) Dewan Undangan Negeri (DUN) Slim adalah palsu.
SPRM dalam kenyataan rasmi hari ini menafikan ada mengeluarkan kenyataan tersebut berkaitan siasatan video tular pemberian wang sogokan pada PRK berkenaan.
“SPRM menafikan telah mengeluarkan kenyataan media bertajuk ‘SPRM siasat pemberian wang sogokan PRK N58 DUN Slim’,” katanya.
Namun begitu, SPRM memohon semua pihak yang mempunyai maklumat berkaitan rasuah atau apa-apa salah laku di PRK DUN Slim menyalurkan maklumat tersebut kepada SPRM atau Polis Diraja Malaysia.
Terdahulu kenyataan palsu yang tersebar dalam talian itu mendakwa SPRM sedang mengesan dan menyiasat individu yang menawarkan wang sogokan kepada pengundi, selepas dikatakan menerima satu rakaman video pengundi ditawarkan wang untuk mengundi Barisan Nasional pada PRK Slim. -K! ONLINE


Empat lelaki ditahan memandu ketika mabuk
Oleh MOHD RIDZAUDDIN ROSLAN

30 Ogos 2020, 3:49 pm
KUALA LUMPUR- Empat lelaki warganegara tempatan ditahan polis dalam Ops Alkohol dan Pencegahan Jenayah ekoran memandu dalam keadaan mabuk.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kesemua suspek berusia lingkungan 23 hingga 60 tahun itu merupakan antara 263 individu diperiksa dalam operasi itu.
“Keempat-empat mereka disiasat di bawah Seksyen 45(A) 1 Akta Pengangkutan Jalan 1987.
“Dalam operasi yang diadakan selama dua hari bermula semalam antara pukul 11 malam hingga 3 pagi, polis turut memeriksa hampir 238 buah kenderaan serta mengeluarkan sebanyak 16 saman lalulintas,” katanya dalam satu kenyataan akhbar di sini tadi.
Tambahnya, Polis Petaling Jaya sentiasa memandang serius terhadap kesalahan pengguna jalan raya khususnya mereka yang memandu di bawah pengaruh alkohol. – K! ONLINE


Video khas merdeka PM sentuh hati
Oleh MOHD RIDZAUDDIN ROSLAN

30 Ogos 2020, 3:16 pm
KUALA LUMPUR- Video khas sempena Hari Kebangsaan kali ke-63 yang dimuatnaik Perdana Menteri, Tan Sri Muhyiddin Yassin di laman Facebook beliau tadi disifatkan menyentuh hati rakyat.
Video berdurasi lebih tiga minit itu turut sarat dengan pelbagai nasihat kepada rakyat khususnya dalam mengekalkan perpaduan serta semangat patriotik demi negara tercinta.
Menerusi video itu, Perdana Menteri turut memohon kepada semua anak bangsa untuk menyambut cabaran baharu sempena Hari Kebangsaan yang bakal disambut pada esok hari.
Katanya, semua rakyat perlu cekal dan lebih bersemangat untuk menghadapi apa juga rintangan mendatang dalam menjalani kehidupan norma baharu.
“Bersatu, berazam dengan penuh semangat, kita pertahankan kemerdekaan ini,” jelasnya.
Setakat pukul 3 petang tadi, video berkenaan telah ditonton sebanyak 72,000 kali selain dikongsi lebih 1,600 pengguna.

Dalam perkembangan lain, Muhyiddin juga dijangka menyampaikan perutusan khas sempena Hari Kebangsaan pada pukul 9 malam ini.
Perutusan khas itu boleh ditonton secara langsung di saluran rasmi RTM selain beberapa media arus perdana yang lain. – K! ONLINE


Gangguan air di tiga daerah berakhir 1 September
Oleh KOSMO!

30 Ogos 2020, 2:41 pm
Oleh ROHANA MOHD. NAWI
MACHANG – Kerja-kerja baik pulih paip air mentah jenis GRP yang mengalami kebocoran besar di Pulai Chondong di sini sedang giat dijalankan dan dijangka akan siap sepenunya lusa.
Pengerusi Jawatankuasa Infrastruktur, Kerjaraya, Utiliti dan Pengangkutan, Datuk Azami Mohd Nor, kejadian paip bocor yang bermula Khamis lalu itu mengakibatkan bekalan lebih 100,000 pengguna dan 21,000 akaun di jajahan Kota Bharu, Machang dan Pasir Puteh terjejas.
Katanya, kerja-kerja pembaikian sedang giat dilakukan agar seluruh penduduk di tiga buah jajahan itu boleh menikmati air bersih selepas ini.
“Setakat hari ini, kerja pembaikian berjalan lancar dan kebocoran paip dikesan berada pada kedalaman enam meter dari paras permukaan jalan.
“Bagi memastikan bekalan air kepada pengguna di tiga jajahan ini mencukupi, kita menyediakan 10 lori tangki untuk menghantar air ke kawasan yang menempatkan tangki statik,” katanya kepada pemberita selepas meninjau gerak kerja baik pulih paip air di Pulai Chondong di sini hari ini.

Akhbar Kosmo! Jumaat lalu melaporkan, pihak pengurusan Air Kelantan Sdn.Bhd (AKSB) menjangkakan kerja-kerja pembaikian akan siap sepenuhmya dalam tempoh tiga hari melibatkan 32,018 akaun di tiga jajahan di negeri ini.
Kerja-kerja baik pulih paip mentah jenis GRP bersaiz 1,100 mililiter itu sedang dilakukan oleh kontraktor yang dilantik ekoran kebocoran besar selain faktor kedalaman paip yang menyebabkan operasi Loji Rawatan Air (LRA) Merbau Chondong diberhentikan.
Mengulas lanjut, Azami berkata, dalam usaha untuk menjaga kebajikan seluruh pengguna, pihaknya meminta bantuan lori tangki dari air Terengganu, Perak, Selangor dan Johor untuk melakukan kerja penghantaran air ke kawasan terjejas.
Menurutnya, penghantaran air ke rumah tidak akan dilakukan dan penduduk yang memerlukan air untuk kegunaan harian boleh mengambil sendiri di tangki statik yang disediakan. – K! ONLINE


Mercedes terbakar tiba-tiba, warga emas rugi RM5,000
Oleh KOSMO!

30 Ogos 2020, 2:46 pm
Oleh ROHANA MOHD NAWI
KOTA BHARU – Seorang warga emas berputih mata apabila kereta jenis Mercedes C200 berharga kira-kira RM5,000 yang baru dibelinya dua minggu lalu terbakar secara tiba-tiba dalam kejadian di Kampung Padang Kala dekat Melor kelmarin.
Menurut mangsa, Mohamed Mat Hussin, 61, sewaktu kejadian, dia sedang minum di sebuah kedai makan bersama beberapa rakannya kira-kira pukul 10.30 pagi.
Katanya, selepas lima minit berada di dalam kedai, dia terdengar satu letupan kuat dari arah tepi jalan.
“Pada mulanya saya ingat berlaku kemalangan namun, kelihatan kepulan asap berserta api menyala dari bahagian bonet hadapan kereta.
“Susulan kejadian itu, saya terus menghubungi pihak bomba melaporkan mengenai kebakaran itu,” katanya ketika ditemui Kosmo! di sini hari ini.

Menurut Mohamed , beliau tidak menyangka kereta berusia 12 tahun yang dibeli dari rakannya dua minggu lalu boleh terbakar kerana sebelum ini beliau mendapati tidak ada sebarang kerosakkan enjin.
Sementara itu, Komander Operasi Balai Bomda dan Penyelamat Pasir Tumboh , Mohd. Zamizi Mohamad berkata, pihaknya menerima panggilan kecemasan berhubung kejadian itu kira-kira pukul 10.47 pagi.
Beliau berkata, sebuah jentera dengan kekuatan lapan anggota dikejarkan ke tempat kejadian untuk memadam kebakaran itu.
“Sebaik tiba di tempat kejadian kita mendapati hampir 40 peratus sudah terbakar.
“Bagaimanapun, api berjaya dikawal dalam masa 10 minit kemudian dan punca kebakaran masih dalam siasatan,” katanya. – K! ONLINE


Sarung baju-t wira frontliner tanda terima kasih
Oleh KOSMO!

30 Ogos 2020, 4:02 pm
Oleh NOOR HASLIZA NUSI
GEORGE TOWN – Peniaga ais tingkap atau sarbat di Lebuh Tamil di sini mencipta kelainan apabila mengabadikan gambar wira petugas barisan hadapan pada baju-t sempena Sambutan Hari Kemerdekaan esok.
Mohamed Almi Seeni Mohamed, 33, berkata, idea pemakaian baju-t kain kapas dengan lukisan petugas ‘frontliner’ adalah sebagai tanda terima kasih kepada individu yang bertungkus-lumus dalam menangani pandemik Covid-19 di negara ini.
Menurutnya, ini adalah sumbangan rakyat kepada anggota pasukan polis, askar, bomba, kakitangan kesihatan dan lain-lain yang terlibat dalam usaha menghentikan penularan wabak tersebut.
“Setiap tahun kami menyarung baju-t bertemakan Hari Kebangsaan dan Bendera Malaysia tetapi kali ini agak berlainan apabila kami memilih untuk memakai baju-t kain kapas dengan lukisan wajah petugas barisan hadapan.
“Sebanyak 100 helai baju-t telah dicetak dan dipakai lima kakitangan di gerai yang beroperasi sejak 101 tahun lalu termasuk untuk dijual kepada pelanggan sebagai tanda kenangan,” katanya kepada Kosmo! di sini hari ini.

Menurutnya, baju-t keluaran baharu itu dipakai pengusaha dan kakitangan premis mulai hari ini dan akan dijual di gerai ais tingkap pada harga RM60 sehelai.
“Pelanggan yang berkunjung ke gerai ini bukan sahaja berpeluang merasai kenikmatan minuman air sarbat warisan turun-temurun tetapi dapat mengabadikan kenangan mereka dengan pembelian baju-t sebagai cenderamata,” ujarnya. – K! ONLINE


27 individu ingkar PKPP ditahan reman
Oleh ZULKIFLI MANZOR

30 Ogos 2020, 3:28 pm
KUALA LUMPUR – Seramai 27 individu ditahan direman semalam kerana melanggar arahan Perintah Kawalan Pergerakan Pemulihan (PKPP).
Menteri Kanan (Keselamatan), Datuk Seri Ismail Sabri Yaakob berkata, seramai 55 individu lain dikenakan kompaun, manakala dua lagi individu diikat jamin.
“Antara kesalahan dilakukan termasuk membabitkan aktiviti dalam kelab malam (45), gagal menyediakan catitan keluar masuk (17), tidak memakai pelitup muka (10) dan premis beroperasi lebih masa (2).
“Kesalahan lain adalah premis beroperasi tanpa lesen (1), aktiviti yang menyukarkan penjarakan sosial (7) dan dua tangkapan pendatang asing tanpa izin (PATI),” katanya dalam satu kenyataan media di sini hari ini.
Ismail Sabri berkata, secara keseluruhan sebanyak 61,303 pemeriksaan dilakukan oleh pihak berkuasa semalam bagi memantau pematuhan PKPP.
Menurut beliau, sebanyak 3,881 pasar raya, 4,996 restoran, 1,090 penjaja, 1,818 kilang, 3,466 bank dan 966 pejabat kerajaan diperiksa.

Jelas beliau, turut diperiksa 1,107 terminal pengangkutan darat, 224 terminal pengangkutan air dan 131 terminal pengangkutan udara.
Tambah beliau, sebanyak 28,309 kenderaan turut diperiksa di 62 sekatan jalan raya melalui Op Benteng di seluruh negara.
Kata beliau, polis turut mengadakan 418 pemeriksaan terhadap individu yang menjalani kuarantin wajib 14 hari di kediaman masing-masing semalam.
“Kesemua individu yang dikuarantin didapati mematuhi prosedur operasi standard (SOP) ditetapkan,” katanya.
Dalam pada itu, kata Ismail Sabri, seramai 11,280 individu yang pulang dari luar negara dan ditempatkan di hotel atau Institut Latihan Awam (ILA) sejak 24 Julai lalu telah dibenarkan pulang.
“Seramai 8,854 individu lain sedang menjalani proses kuarantin wajib, manakala 56 individu dihantar ke hospital untuk rawatan,” katanya. – K! ONLINE


Pengundi Cina mula percaya BN
Oleh MOHD RASDAN AHMAD

30 Ogos 2020, 2:48 pm
KUALA LUMPUR – Keputusan Pilihan Raya Kecil (PRK) bagi Dewan Undangan Negeri (DUN) Slim membuktikan kaum Cina kini kembali memilih Barisan Nasional (BN).
Presiden MCA, Datuk Seri Wee Ka Siong berkata, di Pusat Daerah Mengundi (PDM) Sungai Slim Utara yang mempunyai 1,277 orang pengundi Cina iaitu 60.9 peratus daripada jumlah keseluruhan pengundi, majoriti BN menang 304 undi berbanding 943 undi pada Pilihan Raya Umum Ke-14 (PRU-14) lalu.
Jelasnya, perkara sama turut berlaku di PDM Pekan Slim yang mempunyai 707 orang pengundi Cina iaitu 22.9 peratus daripada keseluruhan jumlah pengundi di mana majoriti BN menang 694 undi berbanding 662 undi pada PRU-14.
“Di PDM Kuala Slim yang mempunyai 242 orang pengundi Cina iaitu 12.4 peratus dari jumlah keseluruhan pengundi, majoriti BN menang 767 undi berbanding PRU-14 di mana BN kalah 44 undi.
“Ini mesej jelas, ini mesej lantang dan kita dalam BN pasti akan menghargai mesej rakyat ini,” katanya menerusi hantaran di Facebook miliknya, hari ini. – K! ONLINE.


Pasar Tani Selangor diberoperasi sepenuhnya minggu depan
Oleh KOSMO!

30 Ogos 2020, 2:34 pm
SHAH ALAM – Semua pasar tani di Selangor dijangka dibuka sepenuhnya bermula minggu depan.
Pengarah Lembaga Pemasaran Pertanian Persekutuan (FAMA) negeri, Abdul Rashid Bahri berkata, setakat ini sebanyak 43 pasar tani telah beroperasi sepanjang pelaksanaan Perintah Kawalan Pergerakan Pemulihan (PKPP) sejak 16 Ogos lalu.
Katanya, enam lagi pasar belum dibuka adalah Dataran Puchong Permai; SS15, Subang Jaya; Stadium (2) Shah Alam; Persiaran Majlis Banting; Kompleks Bandar Baru Salak Tinggi dan Taman Dahlia.
“Enam pasar tani itu belum beroperasi susulan terdapat kekhuatiran segelintir peniaga atau pengeluar ekoran pandemik Covid-19.
“Setakat ini, kita berpuas hati dengan peniaga dan pengunjung yang mengikuti peraturan ditetapkan,” katanya ketika ditemui pada majlis Kempen Kibar Jalur Gemilang Hari Kebangsaan Ke-63 di Pasar Tani Stadium Shah Alam di sini hari ini.
Seramai 180 daripada 200 peniaga di pasar tani di sini telah mula berniaga menjalankan produk masing-masing di kawasan parkir Stadium Shah Alam yang bermula dari pukul 7 pagi hingga 12 tengah hari.

Abdul Rashid menjelaskan FAMA sentiasa membantu golongan petani dan penternak dalam memasarkan hasil pertanian kepada masyarakat.
“Kita mengalakkan mereka dengan menyediakan kawasan perniagaan yang bersesuai seperti di pasar tani, pasar agro Selangor dan Agro Bazar Rakyat,” katanya. – K! ONLINE


Harimau Selatan belum sempurna
Oleh MUHAMAD ARDIE PUTRA SUHAIMI

30 Ogos 2020, 11:04 am
KETUA jurulatih Johor Darul Ta’zim (JDT), Benjamin Mora mengakui pasukannya masih belum menemui rentak sebenar meskipun berjaya meraih tiga mata penuh selepas menewaskan Pahang 3-2 pada aksi Liga Super di kelmarin.
Pada aksi di Stadium Darul Makmur itu, skuad Harimau Selatan berjaya meraih tiga gol awal menerusi Leandro Velazquez, Muhd. Ramadhan Saifullah dan Gonzalo Cabrera.
Bagaimanapun, Pahang cuba bangkit apabila meledak dua gol menerusi Mohd. Faisal Abdul Halim dan Herold Goulon, namun gagal memberi sebarang makna selepas keputusan kekal sehingga tamat perlawanan.
Mora berkata, ia bukan perlawanan yang mudah memandangkan ini adalah kali pertama anak-anak buahnya beraksi secara kompetitif selepas saingan Liga Malaysia direhatkan lebih lima bulan ekoran pandemik Covid-19.
“Ia bukanlah aksi sempurna oleh barisan pemain dan saya faham dengan perkara tersebut kerana bukan mudah untuk kembali ke padang secara emosi dan fizikal selepas berehat lebih lima bulan.
“Namun, saya berpuas hati secara keseluruhan walaupun ada beberapa kelemahan yang perlu diperbaiki selepas kami dibolosi dua gol setelah selesa dengan keputusan 3-0.

“Justeru, saya mahu pemain terus bekerja keras dan terus mengutip mata untuk melebarkan kedudukan selepas pencabar terdekat (Perak) turut tewas,” katanya kepada pemberita pada sidang media kelmarin.
Sementara itu, ketua jurulatih Pahang, Dollah Salleh mengakui pasukannya boleh mengutip sekurang-kurangnya satu mata tetapi kegagalan pemain memberikan tumpuan pada awal perlawanan telah menghukum Tok Gajah.
“Kami memulakan saingan dengan langkah kiri selepas memberi banyak ruang dan peluang buat JDT menguasai perlawanan, sekali gus meledak tiga gol awal.
“Namun, pujian harus diberikan kepada pemain yang cuba untuk bangkit tetapi apakan daya, keputusan kekal sehingga tamat perlawanan dan kami harus bersedia untuk aksi seterusnya,” katanya.


Bau busuk bongkar rumah kongsi haram warga China
Oleh KOSMO!

30 Ogos 2020, 2:30 pm
Oleh NOR AZIHAN MD. GHAZALI
KUALA LANGAT – Bau busuk sejak tujuh bulan daripada sebuah kilang kitar semula membongkar rumah kongsi yang dibina secara haram di Bandar Mahkota, Sungai Manggis di sini, kelmarin.
Perkara terbongkar hasil serbuan pukul 4 petang oleh Majlis Perbandaran Kuala Langat (MPKL) yang mendapati rumah itu dihuni pekerja asing warga China.
Yang Dipertua MPKL, Datuk Amirul Azizan Abd. Rahim berkata, kilang tersebut belum beroperasi dan hanya terdapat pejabat sahaja.
Katanya, rumah kongsi itu dibina sejak tujuh bulan tanpa kelulusan MPKL.
“Hasil pemeriksaan selama lebih satu jam mendapati berlakunya pencemaran air di sungai berhampiran.

“Ia dipercayai limpahan air kumbahan tangki septik penempatan warga asing di kilang kitar semula tersebut,” katanya dalam kenyataan di sini hari ini.
Jelas beliau beberapa tindakan dikenakan hasil pemeriksaan bersama Pejabat Tanah dan Daerah Kuala Langat, Polis Diraja Malaysia (PDRM), Jabatan Alam Sekitar (JAS), Jabatan Imigresen Selangor, Tenaga Nasional Berhad (TNB) dan Pengurusan Air Selangor Sdn. Bhd. (Air Selangor).
“Ini termasuk pengeluaran dua notis kesalahan mengikut Seksyen 70(13)(c) Akta Jalan, Parit Dan Bangunan 1974 dan Undang-Undang Kecil 3, Undang-Undang Kecil Tred Perniagaan dan Perindustrian MDKL 2007,” ujarnya.
Mengulas lanjut, Amirul menegaskan MPKL akan mengenakan tindakan tegas kepada mana-mana pihak yang membina struktur bangunan tanpa kebenaran bertulis daripada pihaknya. – K! ONLINE


Kenyataan Tengku Razaleigh tidak mewakili pandangan parti – Annuar
Oleh KOSMO!

30 Ogos 2020, 2:25 pm
Oleh MOHD. HUSNI MOHD. NOOR
PUTRAJAYA – Kenyataan oleh ahli politik veteran UMNO, Tengku Razaleigh Hamzah yang mahu barisan menteri UMNO menarik diri daripada kerajaan adalah bukan pandangan parti.
Setiausaha Agung UMNO, Tan Sri Annuar Musa berkata, kenyataan dikeluarkan Pengerusi Jemaah Penasihat UMNO itu hanya pandangan peribadi sahaja.
Annuar yang juga Menteri Wilayah Persekutuan berkata, beliau tidak setuju dengan pandangan itu kerana segala urusan dan dasar parti politik dalam Perikatan Nasional (PN) adalah urusan parti masing-masing dan ia tidak harus dicampuri.
“Pas ada dasar mereka begitu juga UMNO, MIC dan MCA, jadi itu juga kena hormati serta tidak harus mencampuri.
“Jadi tidak ada berbangkit isu hanya kerana Parti Pribumi Bersatu Malaysia (Bersatu) terima ahli bukan Melayu, maka kita pula nak kena berpecah dalam Kabinet,” katanya pada sidang akhbar selepas menghadiri acara perarakan berkuda sempena sambutan Hari Kebangsaan ke-63 dan Jubli Perak Putrajaya ke-25 di Dataran Putrajaya hari ini.

Beliau berkata demikian bagi mengulas kenyataan Tengku Razaleigh yang meminta pemimpin UMNO dalam Kabinet Kerajaan Perikatan Nasional (PN) segera berundur daripada jawatan masing-masing.
Gesaan itu dibuat susulan pengumuman Bersatu untuk menerima bukan Melayu sebagai ahli parti.
Sementara itu, mengulas kemenangan Pilihan Raya Kecil (PRK) Slim semalam, Annuar berkata, beliau mengingatkan diri dan pemimpin parti supaya tidak terlalu selesa dengan kemenangan itu.
“Bila yakin itu maknanya kita masuk zon bahaya. Sebelum Pilihan Raya Umun ke-14 (PRU-14), Barisan Nasional (BN) menang di Kuala Kangsar dan Sungai Besar, jadi ramai yang kata kita akan menang dengan mudah,” katanya.
Pada PRK Slim semalam, BN berjaya mempertahan kerusi dengan majoriti lebih besar iaitu 10,945 undi.
Calonnya, Mohd. Zaidi Aziz meraih 13,060 undi, mengatasi dua calon Bebas, Amir Khusyairi Mohamad Tanusi, 38, dan S. Santharasekaran, 44, masing-masing memperoleh 2,115 dan 276 undi. – K! ONLINE


Bersatu tidak tersasar terima ahli bukan bumiputera
Oleh MOHD RIDZAUDDIN ROSLAN

30 Ogos 2020, 12:07 pm
KUALA LUMPUR- Dakwaan sesetengah pihak kononnya Parti Pribumi Bersatu Malaysia (Bersatu) lari daripada matlamat asal dengan membuka keahlian kepada bukan bumiputera adalah tidak tepat.
Setiausaha Agong Bersatu, Datuk Seri Hamzah Zainudin berkata, Perlembagaan Bersatu sedia ada telah memperincikan perihal berkaitan Ahli Bersekutu bagi penyertaan bukan bumiputera.
“Ia (penyertaan bukan bumiputera) tertakhluk seperti dalam Fasal 7 (Keahlian), Fasal 8 (Pendaftaran Keahlian) dan Fasal 9 (Tanggungjawab dan Hak Ahli).
“Bersatu juga sentiasa mengalu-alukan hasrat mana-mana rakyat Malaysia yang ingin menyertai parti berkenaan sama ada sebagai ahli biasa ataupun ahli bersekutu,” katanya menerusi kenyataan akhbar di sini tadi.
Tambahnya, Majlis Pimpinan Tertinggi Bersatu juga sedang mengkaji cadangan untuk menubuhkan Badan Ahli Bersekutu yang membolehkan mereka memainkan peranan lebih bermakna di dalam parti.
“Sebagai sebuah parti politik yang berpandangan jauh dan inklusif, Bersatu sentiasa mengiktiraf sumbangan serta peranan ahli bersekutu selain terus mengiktiraf penglibatan mereka,” jelasnya. – K! ONLINE


Lelaki beri minuman keras pada kambing dicari
Oleh AHMAD SHAHERMAN SHAMSURI

30 Ogos 2020, 12:25 pm
KUALA LUMPUR – Tindakan seorang lelaki memberi minuman keras kepada seekor kambing telah tular di laman Facebook Persatuan Haiwan Malaysia (Animal Malaysia) sejak semalam.
Video perlakuan ke atas haiwan itu telah ditonton lebih 42,000 kali dan telah dikongsi 669 pengguna Facebook.
Animal Malaysia menerusi hantaran di Facebook memaklumkan kejadian tersebut dipercayai berlaku di negara ini berdasarkan keadaan sekeliling tempat kejadian.
“Kepercayaan ini berdasarkan bahasa Tamil yang digunakan dalam percakapan. Kereta dan sekeliling bercirikan negara ini.
“Paling ketara panggilan “Hey Kambing” oleh salah seorang individu dalam video tersebut,” katanya dalam satu kenyataan yang dimuat naik di Facebook semalam.
Tambah Animal Malaysia, perbuatan memberi minuman keras kepada kambing adalah satu jenayah kezaliman haiwan berdasarkan diet yang salah dan tidak sesuai untuknya.

“Ia dianggap satu penganiayaan,” tegas mereka.
Justeru katanya, orang ramai yang mempunyai maklumat berhubung kejadian diminta menghubungi WhatsApp hotline Animal Malaysia di talian 011-20901097.
Sementara itu, pemilik akaun Facebook bernama Ragavan Gopalan mengecam perbuatan tersebut dan menggesa pihak berkuasa mengambil tindakan segera.
“Manusia yang tiada akal fikiran. Polis harus ambil tindakan segara,” ujarnya. – K! ONLINE


The Bos Gaurus terpaksa akur berputih mata
Oleh KOSMO!

30 Ogos 2020, 11:06 am
Oleh Azizan Hashim
PASUKAN Perak harus menyalahkan diri sendiri apabila gagal menggunakan kelebihan beraksi di laman sendiri selepas tewas 0-1 kepada Melaka United pada aksi Liga Super di Stadium Perak, Ipoh malam kelmarin.
Kekalahan itu menyaksikan rekod tanpa kalah skuad The Bos Gaurus lebur, bahkan gagal merapatkan jurang dengan pendahulu liga, Johor Darul Ta’zim (JDT).
Ketua jurulatih Perak, Mehmet Durakovic terpaksa mengakui aksi tersebut tidak menyebelahi Perak meskipun anak-anak buahnya sudah berusaha keras untuk menembusi benteng pertahanan Melaka United.
Bagi Durakovic, para pemainnya sudah melakukan yang terbaik tetapi gagal menyumbat gol daripada peluang yang dicipta menjadi faktor kekalahan.
“Kami bermain dengan baik dan memiliki beberapa peluang, tetapi malangnya tiada penyudah yang tajam. Ia sungguh mencecewakan kami.

“Sebaliknya, Melaka United berjaya jaringkan gol dengan sekali serangan sahaja dan nyata itu sudah nencukupi,” kata Durakovic pada selepas perlawanan.
Durakovic juga memuji pasukan pelawat kerana berjaya mempertahankan kubu dengan baik hingga sukar ditembusi.
Katanya, penjaga gawang Melaka United, Khairul Fahmi Che Mat menjadi penghalang besar kepada anak-anak buahnya untuk menjaringkan gol.
Beliau turut mengakui, Perak kehilangan J. Partiban, Raianderson Da Silva Costa Morais atau Careca menyebabkan persembahan pasukannya agak terjejas.
“Kami beraksi tanpa dua pemain utama yang sentiasa berada dalam kesebelasan dan terpaksa menurunkan pemain muda,” ujarnya.


Potong elektrik tiga premis judi
Oleh KOSMO!

30 Ogos 2020, 12:10 pm
Oleh ZAKI SALLEH
IPOH – Tiga premis di Tanjung Rambutan, Menglembu dan Pasir Pinji di sini dipotong bekalan elektrik kerana disyaki terbabit dalam kegiatan perjudian tanpa lesen pada Khamis lalu.
Ketua Polis Daerah Ipoh, Asisten Komisioner A. Asmadi Abd. Aziz berkata, pemotongan elektrik itu dibuat oleh kakitangan Tenaga Nasional Berhad (TNB) dalam operasi bersepadu bersama Bahagian Siasatan Jenayah Ibu Pejabat Polis Daerah (IPD) Ipoh.
Menurut beliau, operasi itu melibatkan seramai tiga pegawai dan 10 anggota polis bersama tiga kakitangan TNB.
“Premis yang terlibat masih berpenghuni dan mereka telah dimaklumkan sebab-sebab tindakan serta mengikut lunas undang-undang yang diperuntukkan.
“Kesemua premis sudah diambil tindakan dalam serbuan yang dijalankan sebelum ini yang mana siasatan sudah dijalankan di bawah Seksyen 4B(a) Akta Rumah Judi Terbuka 1953,” katanya ketika dihubungi hari ini.

Pemotongan bekalan elektrik yang dilakukan ini adalah mengikut peruntukan di bawah Seksyen 21A Akta Rumah Judi Terbuka 1953.
Mengikut peruntukan ini polis boleh membuat permintaan untuk pemotongan elektrik jika mempunyai alasan yang munasabah premis itu menjalankan sebarang aktviti perjudian. – K! ONLINE


10 minit potong geriji besi premis
Oleh KOSMO!

30 Ogos 2020, 2:37 pm
Oleh NOOR HASLIZA NUSI
GOERGE TOWN – Pasukan bomba terpaksa mengambil masa selama 10 minit untuk memotong pintu jeriji besi sebuah premis pengangkutan yang musnah terbakar di Jelutong di sini awal pagi tadi.
Ketua Operasi dari Balai Bomba dan Penyelamat Jalan Perak, A’Azelan Hassan berkata, pihaknya menerima laporan berhubung kejadian berlaku pada pukul 1.09 pagi dan tiba ke situ kurang 10 minit kemudian.
Menurutnya, kebakaran itu melibatkan 80 peratus kemusnahan di bahagian bawah premis dua tingkat berkenaan termasuk sebuah lori lima tan.
“Kita terpaksa mengambil masa kira-kira selama 10 minit untuk kerja-kerja memotong pintu jeriji besi premis dengan peralatan khas untuk menjalankan operasi pemadaman.
“Tiada kakitangan atau mangsa terlibat dalam kejadian kebakaran tersebut dan siasatan mengenai punca sebenar serta kerugian yang dialami sedang dijalankan oleh Unit Forensik Bomba,” katanya.  – K! ONLINE


Mayat lelaki ditemui dalam longkang
Oleh AHMAD SHAHERMAN SHAMSURI

30 Ogos 2020, 2:20 pm
SEMENYIH – Mayat seorang lelaki ditemui dalam keadaan terlangkup di dalam longkang berhampiran Taman Vista Valley di sini semalam.
Mangsa yang berseluar pendek dengan keadaan badan dilitupi lumpur itu ditemui orang awam pada pukul 8.23 malam sebelum memaklumkan kepada pihak polis.
Ketua Polis Daerah Kajang, Asisten Komisioner Mohd. Zaid Hassan berkata, siasatan awal pihaknya mendapati lelaki berusia 21 tahun itu telah terjatuh ke dalam longkang sedalam kira-kira enam meter itu.
Menurut beliau, siasatan lanjut mendapati, sebelum kejadian mangsa dikatakan sedang minum minuman keras dan mabuk.
“Pada masa sama, mangsa telah menerima panggilan telefon daripada seseorang sebelum memarahi pemanggil dan berlalu pergi dari kawasan dia mabuk.
“Mangsa dikatakan tidak pulang ke rumah sehinggalah mayatnya dijumpai dalam longkang tersebut,” katanya dalam satu kenyataan di sini hari ini.

Mengulas lanjut Mohd. Zaid berkata, pemeriksaan lanjut pada badan mangsa oleh unit forensik tidak dapat dipastikan punca kematiannya.
“Mayat kemudiannya dihantar ke Hospital Serdang untuk bedah siasat dan kes tersebut diklasifikasi sebagai kes mati mengejut (SDR).
“Orang ramai yang mempunyai maklumat boleh berhubung dengan Ketua Polis Balai Semenyih di talian 03-87275222 atau mana-mana balai polis berdekatan,” ujarnya.-K! ONLINE


13 PATI ditahan bersembunyi dalam kebun ubi
Oleh KOSMO!

30 Ogos 2020, 10:57 am
Oleh IVAN AMIRUL
TAWAU – Tindakan 13 pendatang asing tanpa izin (PATI) warganegara Indonesia bersembunyi dalam kebun ubi gagal apabila berjaya ditahan Pasukan Polis Marin (PPM) di Kampung Hidayat Batu 4 semalam.
Dalam kejadian pukul 2.30 pagi itu, polis menahan lima lelaki, lima wanita dan tiga kanak-kanak berumur antara tujuh hingga 58 tahun.
Pegawai Pemerintah Markas Operasi PPM Tawau, Deputi Superintendan Mohd. Nazari Ismail berkata, pihaknya melancarkan Ops Gelora Khas (Op Benteng COVID) di lokasi terbabit selepas menerima maklumat berhubung kemasukan PATI.
“Hasil pemantauan dilakukan, anggota bertugas berjaya mengesan pergerakan beberapa individu dalam keadaan mencurigakan di kawasan kebun ubi yang seterusnya membawa kepada penahanan 13 suspek,” katanya dalam satu kenyataan hari ini.
Mohd. Nazari berkata, pemeriksaan lanjut mendapati semua individu berkenaan tidak memiliki sebarang dokumen pengenalan diri yang sah.

Menurutnya, semua PATI itu dipercayai baharu tiba daripada Indonesia dan memasuki ke perairan negara secara haram bertujuan untuk mencari pekerjaan.
Beliau berkata, semua suspek dibawa ke pangkalan Markas Operasi PPM Tawau untuk tindakan lanjut.
Kes disiasat mengikut Seksyen 6(3) Akta Imigresen 1959/63 (Akta 155) yang memperuntukkan hukuman denda tidak lebih RM10,000 atau penjara tidak lebih lima tahun atau kedua-duanya sekali dan boleh dikenakan tidak lebih dari enam kali sebatan. – K! ONLINE


ADUN Slim mula bertugas
Oleh MUHAMAD TARMIZE MOHD NOR

30 Ogos 2020, 10:44 am
TANJUNG MALIM – Ahli Dewan Undangan Negeri (ADUN) Slim, Mohd. Zaidi Aziz hari ini memulakan tugasnya dengan berjumpa peniaga dan pengunjung Pasar Awam Slim River dekat sini.
Mohd. Zaidi tiba di pasar tersebut bersama bapa, Aziz Nordin, 80; isteri, Juliana Sarip, 43, dan anak bongsunya, Maryam Tihani, 5, serta ahli keluarganya yang lain tepat pukul 8 pagi dan meluangkan masa di sana hampir satu jam.
Beliau sempat beramah-mesra dengan para peniaga dan pengunjung selain turut membeli barang-barang basah untuk kenduri kesyukuran bersama ahli keluarga di rumahnya.
Ketika ditemui pemberita, Mohd. Zaidi berkata, beliau sedaya-upaya akan membantu para peniaga terutamanya di pasar awam tersebut selepas perniagaan mereka terjejas akibat wabak Koronavirus (Covid-19).
“Selepas berbual-bual dengan peniaga di sini, saya mendapati ada di antara mereka mengadu perniagaan terjejas akibat Covid-19. Perkara ini kita tidak dapat elak namun kita akan cuba untuk bantu mereka keluar dari masalah yang dihadapi.
“Ada juga yang meminta pasar pagi diadakan semula di sini dan saya akan bawa perkara ini ke peringkat Majlis Daerah Tanjung Malim untuk dibincangkan memandangkan kawasan ini agak sesak. Kita kena tengok solusi yang terbaik,” katanya.

Mengulas mengenai permasalahan rakyat di DUN Slim, Mohd. Zaidi berkata, beliau akan meneliti kembali catatan yang dibuatnya sepanjang berlangsungnya kempen Pilihan Raya Kecil (PRK) selama dua minggu.
“Saya akan meneliti kembali apa yang telah dicatatkan. Ada antara permasalahan ini boleh diselesaikan dengan segera dan ada juga yang dah diselesaikan pihak berwajib termasuk masalah banjir dan infrastruktur.
“Ada juga permasalahan rakyat yang perlu dirujuk kepada agensi berkaitan dan dibawa ke peringkat lebih tinggi. Semua ini saya akan teliti kembali,” katanya.
Sementara itu, peniaga daging di Pasar Awam Slim River, Chong Sin Keong, 56, berkata, dia berharap ADUN baharu ini dapat mendengar masalah yang dihadapi rakyat dan majukan lagi pekan Slim River.
“Saya harap Slim River ini dapat dibangunkan kawasan industri kerana ia akan meningkatkan lagi ekonomi penduduk di sini selain membuka peluang kerja kepada orang tempatan di sini,” katanya.
Mohd. Zaidi diumumkan sebagai ADUN Slim baharu malam tadi selepas memenangi PRK DUN Slim dengan majoriti 10,945 undi mengalahkan dua calon Bebas, Amir Khusyairi Mohamad Tanusi dan S. Santharasekaran. – K! ONLINE


Adam raih tempat ke-8 di Litar Jerez
Oleh MUHAMMAD RIDUAN MOHD HANAFIAH

30 Ogos 2020, 11:02 am
PELUMBA negara, Adam Norrodin mengakui melakukan kesilapan pada perlumbaan Kejuaraan Moto2 Eropah CEV di Litar Jerez sebelum menamatkan saingan di kedudukan kelapan semalam.
Pelumba pasukan Liqui Moly Intact SIC Junior Team itu memulakan perlumbaan di petak keenam, namun gagal bermula dengan baik menyebabkan pelumba berusia 22 tahun itu ketinggalan di posisi ke-11.
Adam kembali berhempas pulas mengejar kedudukan hadapan sebelum mengakhiri saingan tempat kelapan.
Perlumbaan itu dimenangi pelumba Itali, Yari Montella, manakala tempat kedua milik Alessandro Zaccone (Itali) dan Niki Tuuli (Finland) ketiga.
“Saya kecewa kerana gagal bermula dengan baik pada awal perlumbaan. Saya kembali kejar seorang demi seorang pelumba hadapan dan tamatkan saingan tempat kelapan.
“Saya akan kembali perbaiki kelemahan ini menjelang perlumbaan kedua esok (hari ini),” katanya kepada Kosmo! semalam.

Hasil keputusan itu, Adam kini menghuni tangga kesembilan keseluruhan dalam carta kedudukan Moto2 dengan mengutip 34 mata. Montella pula kekal mendahului dengan 125 mata selepas menjuarai lima perlumbaan berturut-turut.


‘Jangan jadi kacang lupakan kulit’
Oleh MUHAMAD ARDIE PUTRA SUHAIMI

30 Ogos 2020, 11:01 am
PEMAIN naturalisasi Pahang, Mohamadou Sumareh diminta untuk tidak menjadi kacang lupakan kulit selepas gagal melapor diri pada sesi latihan skuad Tok Gajah yang dibimbing oleh ketua jurulatih, Dollah Salleh sejak sebulan lalu.
Pengurus skuad Tok Gajah, Datuk Mohammed Suffian Awang percaya apa yang dilakukan oleh Sumareh sebagai tidak bersikap budiman kerana barisan pemain Pahang yang lain tidak mempunyai masalah untuk bersama pasukan.
“Betul dia (Sumareh) tidak menghadiri latihan pasukan hampir sebulan dan masih tidak kelihatan pada hari perlawanan Pahang menentang Johor Darul Ta’zim (JDT) semalam (kelmarin).
“Situasi ini sudah dimaklumkan kepada pengurusan tertinggi Persatuan Bola Sepak Pahang (PFA) dan kami akan meneliti mengenai hukuman disiplin yang bakal dikenakan ke atasnya nanti.
“Apa yang pasti, saya anggap dia seperti tidak mengenang jasa kerana Pahang sudah begitu banyak berjasa kepadanya kerana dia hadir sebagai pemain import sebelum berjaya mendapat kerakyatan Malaysia,” katanya.
Mohammed Suffian ditemui pemberita selepas menjadi wakil kepada PFA yang menghadiri Kongres Persatuan Bola Sepak Malaysia (FAM) kali ke-56 di Petaling Jaya semalam.

Mengulas lanjut, Mohammed Suffian mahu Sumareh mencontohi apa yang dilakukan oleh bekas kapten pasukan Pahang, Matthew Davies yang berhijrah ke JDT secara terhormat pada awal tahun ini.
“Jika dia (Sumareh) tidak ada hati lagi untuk mewakili Pahang, dia boleh maklumkan kepada kami dengan mencari penyelesaian terbaik dan bukan bertindak menghilangkan diri.
“Contohilah apa yang dilakukan oleh Davies kerana segalanya boleh dibincangkan. Kontrak Sumareh bersama Pahang juga masih lama iaitu sehingga tahun 2022 dan saya harap keputusan menang-menang dapat dilakukan,” katanya.


Elak ayam melintas, kereta rempuh rumah
Oleh KOSMO!

30 Ogos 2020, 10:37 am
DURBAN, AFRIKA SELATAN – Seorang pemandu dilaporkan hilang kawalan kereta yang dipandunya lalu merempuh sebuah rumah di bandar Verulam dekat sini, selepas cuba mengelakkan satu objek di tengah-tengah jalan raya.
Portal Daily Mail melaporkan pemandu berumur 41 tahun itu memberitahu polis bahawa dia cuba mengelakkan daripada merempuh seorang kanak-kanak yang lari melintas jalan.
Bagaimanapun, dia kemudian menukar kenyataan dengan berkata, objek itu mungkin seekor anjing atau ayam.
Dia mengakui hilang kawalan kereta Ford Focus sedan berwarna putih lalu merempuh rumah tersebut.
Semasa kejadian, tiada sesiapa berada di dalam kediaman itu, lapor media portal News24.
Pemandu dan penumpang berumur 19 tahun cedera ringan dan diberi rawatan di lokasi kejadian sebelum dibawa ke hospital dengan menaiki ambulans.

Afrika Selatan mencatat kerugian ekonomi akibat kemalangan jalan raya bernilai kira-kira 164 bilion rand (RM41 bilion), menurut laporan keselamatan jalan raya Pertubuhan Kesihatan Sedunia (WHO) 2018. – AGENSI


Ibu pejabat polis Indonesia dibakar
Oleh KOSMO!

30 Ogos 2020, 10:30 am
JAKARTA – Ibu Pejabat Polis Ciracas di Jakarta Timur di Indonesia terbakar selepas satu kumpulan individu yang tidak dikenali melakukan serangan pada awal pagi semalam, lapor portal berita ANTARA News.
Kejadian yang berlaku kira-kira pukul 1.45 pagi (waktu tempatan) itu adalah kejadian kedua dalam tempoh kurang daripada dua tahun, dengan insiden pertama berlaku pada 11 Disember 2018.
Ketua Perhubungan Awam Polis Daerah Metro Jaya, Komisioner Yusri Yunus menyatakan pihaknya masih menjalankan siasatan berhubung serangan itu dan melihat sama ada ia mempunyai berkait dengan insiden tahun 2018.
“Kami masih siasat kes ini,” katanya di Ibu Pejabat Polis Ciracas sambil mengesahkan pihak polis mengalami sejumlah kerugian akibat kemusnahan dalam serangan tersebut.
Ini termasuk kebakaran yang memusnahkan kenderaan rasmi pegawai kanan polis Ciracas, sebuah bas operasi milik jabatan polis dan runtuhan tembok pagar ibu pejabat Ciracas.
Insiden tersebut turut menyebabkan dua anggota polis yang melakukan rondaan malam turut cedera pada jari akibat terkena objek tajam dan terpaksa dirujuk ke hospital.

Yusri mengesahkan dua anggota yang cedera itu dibawa ke Hospital Polis Kramat Jati dekat sini.
BAS operasi polis rosak teruk dalam serangan awal pagi semalam di Ibu Pejabat Polis Ciracas. – ANTARA / ANDI FIRDAUS
“Sebenarnya ada tiga anggota sedang menjalankan rondaan tetapi dua daripada mereka cedera. Ada seramai 100 individu yang tidak dikenali tiba dan melakukan kemusnahan di Ibu Pejabat Polis Ciracas,” katanya.
Beliau juga mengesahkan semua tahanan di bilik tahanan ibu pejabat polis sempat dibawa keluar tanpa sebarang insiden.
Komander Tentera Wilayah Jakarta Timur, Kolonel Rahyanto Edy menegaskan tiada anggota tentera mereka terlibat dalam serangan itu.
Pihak Tentera Nasional Indonesia (TNI) dilaporkan membantu polis dalam siasatan kes tersebut.
Sebelum ini, kes serangan pertama yang berlaku dua tahun lalu didakwa terjadi sehari selepas salah seorang anggota TNI dipukul beberapa penjaga tempat letak kereta di Ciracas.
Kes itu membawa kepada kejadian rusuhan yang turut menyaksikan ibu pejabat Ciracas dan beberapa kenderaan dekat bangunan itu rosak.
Portal Kompas melaporkan seorang pemandu kereta mendakwa terserempak dengan sekumpulan lelaki bersenjata kayu, besi dan buluh yang mengarahkan dia berpatah balik semasa kejadian serangan di premis tersebut. –AGENSI


Malaysia Airlines lanjut kerjasama sebagai penerbangan rasmi FAM
Oleh MUHAMAD ARDIE PUTRA SUHAIMI

30 Ogos 2020, 11:03 am
PERSATUAN Bolasepak Malaysia (FAM) akan terus terbang bersama rakan penerbangan rasminya, Malaysia Airlines Berhad bagi tempoh tiga tahun lagi.
Syarikat penerbangan kebangsaan itu telah menandatangani perjanjian lanjutan usaha sama bagi tempoh 2021 hingga 2023 berikutan perjanjian selama dua tahun sebelum ini bakal berakhir pada 31 Disember 2020.
Majlis perjanjian usaha sama itu berlangsung antara Setiausaha Agung FAM, Stuart Ramalingam serta Ketua Pegawai Pemasaran dan Pengalaman Pelanggan Kumpulan, Malaysia Airlines Berhad, Lau Yin May di Petaling Jaya semalam.
Ia disaksikan bersama Presiden FAM, Datuk Hamidin Mohd. Amin dan Ketua Pegawai Eksekutif Kumpulan Malaysia Aviation Group merangkap Ketua Pegawai Eksekutif Malaysia Airlines Berhad, Kapten Izham Ismail.
Hamidin berkata, kerjasama antara FAM dan Malaysia Airlines cukup simbolik kerana kedua-duanya merupakan jenama kebangsaan yang begitu sinonim dengan nama negara iaitu Malaysia.
Sementara itu, Izham pula berkata, pihaknya teruja untuk memulakan babak seterusnya dalam kerjasama antara skuad bola sepak negara dengan syarikat penerbangan kebangsaan.

“Sejajar dengan Hari Kebangsaan yang akan tiba, ini adalah masa terbaik untuk Malaysia Airlines dan FAM bergabung usaha dan terbang bersama membawa bendera Malaysia ke seluruh dunia,” katanya.


Ariana Grande wanita pertama dunia cecah 200 juta pengikut Instagram
Oleh MOHD. HAIKAL ISA

30 Ogos 2020, 10:45 am
PENYANYI Ariana Grande mencatat rekod sebagai wanita pertama di dunia yang berjaya mengumpul 200 juta pengikut dalam laman Instagram.
Pelantun lagu 7 Rings itu kini berada pada kedudukan ketiga paling ramai pengikut di dunia selepas akaun Instagram itu sendiri dengan 362 juta dan bintang bola sepak dunia kelab Juventus, Cristiano Ronaldo (237 juta) pengikut.
Dalam perkembangan lain, Ariana bakal mengadakan persembahan perdana secara langsung (live) pada Video Music Awards 2020 (VMA 2020) bersama Lady Gaga menerusi kolaborasi mereka, Rain On Me.
Acara tersebut akan diacarakan oleh Keke Palmer dan dijadualkan berlangsung secara atas talian pada 31 Ogos bermula pukul 8 pagi (waktu Malaysia).
“Tahniah buat kawan saya, Ariana Grande untuk 200 juta pengikut. Anda seorang ratu. Pakai mahkota itu,” ucap Gaga menerusi Instagram buat rakan duetnya itu.
Gaga dan Ariana, masing-masing merupakan artis dengan pencalonan terbanyak untuk edisi kali ini dengan sembilan pencalonan.

Selain Gaga dan Ariana, VMA 2020 akan diserikan dengan persembahan artis-artis ternama lain seperti The Weeknd, BTS, J Balvin, Doja Cat, Roddy Ricch, CNCO and Maluma. – K! ONLINE


Riske sasar separuh akhir Terbuka AS
Oleh KOSMO!

30 Ogos 2020, 10:35 am
NEW YORK – Bintang tenis Amerika Syarikat (AS), Alison Riske mengakui dia akan menggunakan gaya permainan agresif menjelang Terbuka AS yang akan membuka tirai secara rasmi pada Selasa ini.
Pemain berusia 30 tahun tersebut tampil cemerlang musim lalu di Wimbledon apabila dia bukan sahaja menewaskan pemain ranking No.1 dunia, Ashlegh Barty malah dia juga menewaskan pemain pilihan, Donna Vekic dan Belinda Bencic.
Hasil rekod terbaik itu, Riske yang menduduki ranking No.19 dunia ketika ini meletakkan harapan besar untuk mara ke pentas separuh akhir.
Pada pusingan pertama nanti, Riske dijangka tidak berdepan tugas berat apabila berdepan pemain No.93 dunia, Tatjana Maria dari Jerman.
“Saya gemar bermain secara agresif kerana ia bukan sahaja memberi tekanan kepada pemain lawan malah mampu meraih kemenangan lebih mudah dan pantas.
“Saya akui pusingan pertama nanti bukan tugas mudah kerana Maria seorang pemain yang tangkas dan saya perlu berhati-hati dengan segala kemungkinan.

“Terbuka AS bukan kejohanan yang mudah kerana rekod saya di sini tidak berapa baik kerana hanya mampu bertahan di pusingan kedua. Saya harap mampu pergi lebih jauh,” katanya.
Musim ini, saingan Terbuka AS sedikit hambar selepas beberapa bintang utama seperti Bianca Andreescu, Barty, Elina Svitolina (No.5) dan Kiki Bertens (No.7) menarik diri.
– AGENSI


Bapa pesan Mohd. Zaidi jangan lupa diri
Oleh MUHAMAD TARMIZE MOHD NOR

30 Ogos 2020, 10:53 am
TANJUNG MALIM – Bapa kepada Ahli Dewan Undangan Negeri (ADUN), Mohd. Zaidi Aziz berpesan kepada anaknya agar sentiasa menjaga amanah yang diberikan rakyat selain tidak lupa diri.
Aziz Nordin, 80, berkata, anak keempat dari enam beradik itu perlu berkhidmat dengan baik kepada rakyat selepas mereka memilihnya pada Pilihan Raya Kecil (PRK) Dewan Undangan Negeri (DUN) Slim semalam.
“Saya berulang kali pesan kepadanya, jangan lupa diri dan jangan pandang senang bila sudah menjadi wakil rakyat.
“Saya harap dia dapat jalankan amanah yang dipertanggungjawabkan kepadanya itu dengan baik. Saya tahu dia boleh laksanakan kerana dia anak yang penyabar. Doa saya sentiasa bersamanya,” katanya ketika ditemui pemberita di Pasar Awam Slim River dekat sini hari ini.
Menurut Aziz, dia gembira dengan kemenangan anaknya dalam PRK DUN Slim atas usaha keras dia sepanjang kempen selama dua minggu.
“Saya perasan yang badannya sedikit susut dan berat badannya juga turun 9 kilogram (kg) selepas dua minggu berkempen.

“Saya gembira dengan kejayaannya dalam apa jua bidang yang dilakukan dan restu serta doa saya sentiasa bersamanya,” katanya.
Menurut Aziz, dia tidak banyak mengikuti kempen anaknya itu atas faktor usia dan hanya banyak meluangkan masa di rumah dalam dua minggu kempen berlangsung.  – K! ONLINE


Noor Hisham nafi beliau COO sebuah syarikat
Oleh AHMAD SHAHERMAN SHAMSURI

31 Ogos 2020, 9:54 pm
KUALA LUMPUR – Ketua Pengarah Kesihatan, Tan Sri Dr. Noor Hisham Abdullah menafikan beliau memegang jawatan sebagai Ketua Pegawai Operasi (COO) seperti yang didakwa sebuah syarikat.
Noor Hisham menerusi ciapan di laman Twitter memaklumkan bahawa syarikat itu telah menggunakan gambarnya di laman sesawang mereka.
“Syarikat Kashi Mining ada menggunakan gambar saya di website mereka sebagai COO.
“Jelas ini adalah palsu,” ciapnya sebentar tadi.
Seramai 462 orang pengguna laman Twitter telah mengulang ciapan beliau dengan 597 tanda suka.
Rata-rata mereka mendakwa bahawa syarikat tersebut tidak wujud dan ia adalah ‘scammer’.

Salah seorang pengguna Twitter, Halfpeace dengan ciapannya,”cawangan pun pakai nombor telefon bimbit, nampak sangat scammer ni.”
Sementara itu, seorang lagi pengguna, Dssy turut mengulang ciapan beliau,”website pun dah tiada, malulah tu guna gambar orang.”-K! ONLINE


Ketua Polis Negeri Sembilan stabil
Oleh KOSMO!

31 Ogos 2020, 10:33 pm
Oleh NOR AINNA HAMZAH
SEREMBAN – Ketua Polis Negeri Sembilan, Datuk Mohamad Mat Yusop, 57, yang terbabit dalam kemalangan motosikal berkuasa tinggi di Bentong, Pahang petang tadi, kini berada dalam keadaan stabil.
Timbalan Ketua Polis Negeri Sembilan, Senior Asisten Komisioner Che Zakaria Othman berkata, Mohamad terbabit dalam kemalangan kira-kira pukul 1.40 tengah hari dan mengalami kecederaan patah bahu kiri.
Menurutnya, ketika kejadian, Mohamad berkonvoi bersama dua lagi pegawai polis.
“Beliau bagaimanapun terjatuh semasa menunggang motosikalnya.
“Selepas kemalangan itu, beliau dikejarkan Hospital Bentong sebelum dipindahkan ke Hospital KPJ Seremban di sini pada pukul 8 malam ini,” katanya ketika dihubungi Kosmo! di sini malam tadi.

Zakaria berkata, Mohamad kini dalam keadaan stabil.
Difahamkan, semasa kejadian, Mohammad dalam perjalanan dari Bentong menghala ke Seremban.
Sumber berkata, kemalangan berkenaan tidak melibatkan kenderaan lain.  -K! ONLINE


[VIDEO] Pemandu kereta ditahan di Gombak
Oleh KOSMO!

31 Ogos 2020, 7:56 pm
BENTONG – Polis telah menahan pemilik sebuah kereta yang melanggar seorang penunggang motosikal di Lebuh Raya Kuala Lumpur-Karak di sini hari ini.
Dalam kejadian itu, sebuah kereta dirakam melalui video dashcam memaparkan terlanggar sebuah motosikal.
Rakaman itu menimbulkan kemarahan orang ramai apabila dilihat kereta Camry itu tidak memberhentikan keretanya selepas melanggar motosikal terbabit.
Kosmo! Online difahamkan pemandu kereta itu ditahan ketika membuat laporan polis di Gombak.
Dalam pada itu, Ketua Polis daerah, Superintendan Yusof Unis berkata pihaknya sudah mendapat maklumat mengenai kejadian itu.
“Kita sudah dapat (maklumat) dan tunggu kenyataan rasmi nanti,”katanya di sini, hari ini.

Petang tadi, tular rakaman video sebuah kereta jenis Toyota Camry yang memotong di laluan kecemasan sebelah melanggar sebuah motosikal.
Tindakan pemandu kereta berkenaan yang terus memecut meninggalkan mangsa yang terjatuh di atas jalan menimbulkan kemarahan netizen mengenai sikap tidak bertanggungjawab individu berkenaan. – K! ONLINE


[KEMASKINI] Pemandu Toyota Camry buat laporan polis
Oleh KOSMO!

31 Ogos 2020, 10:43 pm
BENTONG – Polis berjaya mengesan pemandu kereta jenis Toyota Camry yang melanggar penunggang dan pembonceng motosikal di Kilometer 56.4, Lebuh Raya Kuala Lumpur-Karak di sini hari ini
Ketua Polis Daerah Bentong, Superintendan Yusof Unis berkata, pemandu berkenaan yang berusia 37 tahun hadir membuat laporan di Ibu Pejabat Polis Gombak dekat sini pada pukul 6.51 petang.
“Kes ini disiasat mengikut Seksyen 42 Akta Pengangkutan Jalan 1987 dan siasatan sedang masih dilakukan.
Menurutnya, penunggang dan pembonceng motosikal yang berusia 26 tahun dirawat sebagai pesakit luar di Hospital Bentong di sini.
Dalam pada itu, katanya, berdasarkan siasatan, semasa kejadian pada pukul 2.30 petang itu kedua-dua kenderaan tersebut dalam perjalanan menuju ke arah Kuala Lumpur.
“Apabila sampai di tempat kejadian, pemandu kereta yang berada di lorong kiri telah mengubah haluan ke lorong kecemasan untuk memotong kenderaan hadapannya. Motosikal dari lorong kecemasan telah mengelak lalu terbabas ke kiri dan jatuh ke tebing kiri jalan.

“Pemandu kereta tidak memberhentikan kenderaan dan lari dari tempat kejadian manakala mangsa mendapat rawatan di Hospital Bentong,” katanya. -K! ONLINE


Dua beradik langgar perintah kuarantin ditahan
Oleh NORLIDA AKMAR IDROS

31 Ogos 2020, 8:09 pm
SUNGAI PETANI – Polis menahan dua beradik lelaki yang memakai gelang merah jambu kerana melanggar perintah kuarantin di rumah di Ambangan Heights, Amanjaya di sini pada malam semalam.
Dua remaja lelaki itu merupakan penduduk Zon Kenanga, Ambangan Heights yang kini di bawah Perintah Kawalan Pergerakan Diperketatkan (PKPD) Secara Pentadbiran susulan wabak Covid-19 bagi Kluster Tawar.
Ketua Polis Daerah Kuala Muda, Asisten Komisioner Adzli Abu Shah memberitahu, dua lelaki yang berusia 17 dan 19 tahun itu ditahan kira-kira pukul 10.20 malam semalam.
“Sepasukan anggota polis yang membuat pemantauan di kawasan PKPD menahan sebuah motosikal dinaiki dua lelaki berhampiran sebuah sekolah rendah di Ambangan Heights
“Semasa pemeriksaan dijalankan didapati dua lelaki tersebut memakai gelang berwarna merah jambu yang dikeluarkan Kementerian Kesihatan Malaysia,” katanya di sini hari ini.
Kata beliau, seterusnya kedua-dua lelaki itu dibawa ke Balai Komuniti Ambangan Heights untuk tindakan lanjut kerana gagal memberikan alasan munasabah berada di luar rumah dalam kawasan jangkitan tanpa tujuan.

“Mereka hanya memberikan alasan mahu ke rumah datuk,” ujarnya.
Tambahnya, kedua-dua remaja terbabit yang melanggar syarat PKPD telah diambil keterangan dan diberikan jamin polis.
“Kes disiasat di bawah Seksyen 270 Kanun Keseksaan serta Seksyen 22(b) Akta Pencegahan dan Pengawalan Penyakit Berjangkit 1988,” katanya.-K! ONLINE


KV Kortrijk ucap selamat Hari Merdeka
Oleh MOHD RASDAN AHMAD

31 Ogos 2020, 11:44 pm
KUALA LUMPUR – Kelab bolasepak Liga Pro Belgium, KV Kortrijk melalui hantaran di laman Facebook rasminya mengucapkan selamat menyambut Hari Merdeka kepada semua peminat di Malaysia.
“Happy Independence Day to all our Malaysian fan (selamat menyambut Hari Kmerdekaan kepada semua peminat kami di Malaysia),” kata hantaran tersebut hari ini.
Hantaran tersebut sehingga kini mendapat lebih lapan ribu tanda suka dan 400 komen rata-ratanya dari peminat kelab bola sepak itu di Malaysia.
KV Kortrijk mula mendapat perhatian ramai apabila berjaya memikat pemain muda negara, Lokman Haqim, 18, awal bulan lalu.
Lokman mengikat kontrak selama lima tahun bersama kelab milik usahawan terkenal negara, Tan Sri Vincent Tan itu. – K! ONLINE


[VIDEO] Doktor tarik keluar ular 1.2 meter dari dalam kerongkong wanita
Oleh KOSMO!

31 Ogos 2020, 7:35 pm
LEVASHI, Rusia – Sekumpulan doktor menarik keluar seekor ular sepanjang 1.2 meter dari dalam kerongkong seorang wanita di Rusia, lapor Daily Mail sebentar tadi.
Menurut laporan, ular itu masuk ke dalam mulut wanita berkenaan semasa dia sedang tidur di laman kediamannya di perkampungan Levashi di Dagestan, Rusia.
Wanita yang mula menunjukkan tanda tidak sihat itu segera dibawa ke hospital dan doktor memberikannya ubat bius.

Satu klip video menunjukkan doktor lelaki menggunakan tangannya untuk menarik keluar ular itu dari dalam kerongkong pesakit, selepas menggunakan satu tiub hitam untuk membantu proses mengeluarkan reptilia itu.

https://videos.dailymail.co.uk/video/mol/2020/08/31/1367640103909476813/640x360_MP4_1367640103909476813.mp4
Beberapa pegawai perubatan yang berada di wad itu terkejut dan menjerit sebaik sahaja melihat saiz sebenar ular berkenaan yang keluar dari badan pesakit.
Ular itu ditempatkan di dalam satu baldi perubatan. Bagaimanapun, tiada maklumat dikongsi sama ada ular itu masih hidup atau berapa lama ia berada di dalam badan pesakit.

Kementerian Kesihatan di Dagestan belum mengeluarkan kenyataan mengenai kejadian itu.
Dagestan terletak dekat satu kawasan pergunungan yang bersempadan dengan Laut Caspian.  Identiti pesakit wanita itu dan jenis ular berkenaan masih belum didedahkan setakat ini. – Agensi


Warga emas maut semasa ikuti ekspedisi 4WD
Oleh KOSMO!

31 Ogos 2020, 8:24 pm
Oleh ZAKI SALLEH
GERIK – Seorang lelaki warga emas yang menyertai ekspedisi kenderaan pacuan empat roda (4WD) untuk ke Lata Bintang Hijau dekat sini meninggal dunia semasa dalam perjalanan ke kawasan rekreasi itu hari ini.
Mangsa, Md. Roslan Shariff, 60, yang beralamat di Pandan Indah, Kuala Lumpur difahamkan tidak sedarkan diri ketika berada di hentian rehat dan rawat (R&R) kawasan tersebut.
Ketua Operasi Balai Bomba dan Penyelamat Gerik, Najmi Mohd [email protected] berkata, pihaknya menerima panggilan mengenai kejadian itu pada pukul 1.40 petang.
Katanya, setibanya jentera di lokasi kejadian, mangsa telah dibawa keluar ke jalan utama oleh peserta ekspedisi yang lain.
“Maklumat daripada pemanggil memberitahu terdapat seorang mangsa tidak sedarkan diri dan pegawai perubatan hospital telah mengesahkan mangsa meninggal dunia,” katanya dalam satu kenyataan di sini hari ini.

Difahamkan, jarak antara Lata Bintang Hijau ke R&R Bintang Hijau mengambil masa kira-kira dua jam perjalanan menaiki kenderaan pacuan empat roda.
Sementara itu, Ketua Polis Daerah Gerik, Superintendan Zulkifli Mahmood berkata, mangsa tidak sedarkan diri semasa sedang mengikuti konvoi lalu dibawa keluar ke jalan utama oleh peserta ekspedisi yang lain kira-kira pukul 1.30 petang.
Menurut beliau, mangsa dipercayai meninggal dunia kerana serangan jantung semasa dibawa ke kawasan R&R Bintang Hijau di Jalan Bintang Hijau-Gerik.
Katanya, kes diklasifikasikan sebagai mati mengejut.  -K! ONLINE


62 pelanggan ditahan dalam Op Ambang Merdeka
Oleh NORLIDA AKMAR IDROS

31 Ogos 2020, 9:02 pm
SUNGAI PETANI – Seramai 62 individu yang leka mendengar muzik di sebuah kedai makan di Bukit Selambau di sini ditahan dalam Op Ambang Merdeka tengah malam tadi.
Dalam operasi kira-kira pukul 12.30 tengah malam itu, polis turut menahan penjaga premis berusia 37 tahun.
Ketua Polis Daerah Kuala Muda, Asisten Komisioner Adzli Abu Shah memberitahu, serbuan dilakukan di sebuah kedai makan yang menawarkan kemudahan karaoke.
“Hasil pemantauan dan pemeriksaan lanjut di dalam premis mendapati beberapa orang sedang berkumpul sambil leka mendengar muzik dan tidak menjaga penjarakan fizikal,” katanya di sini hari ini.
Kata beliau, penjaga premis tersebut gagal mengemukakan sebarang lesen hiburan yang sah.
“Dua wanita warga Indonesia dan seorang wanita Thailand ditahan kerana tidak mempunyai dokumen perjalanan diri yang sah.

“Manakala 36 lelaki dan 24 wanita berusia lingkungan 20-an hingga 40-an yang disyaki pelanggan ditahan kerana tidak mengikut prosedur operasi standard (SOP) penjarakan fizikal semasa berada di premis tersebut,” ujarnya.
Menurut Adzli,  kesemua suspek dibawa ke Ibu Pejabat Polis Daerah Kuala Muda untuk tindakan lanjut.
“Kita turut merampas beberapa barangan antaranya televisyen, mikrofon dan pembesar suara,” jelasnya.
Tambahnya, seramai 59 pelanggan telah dikompaun di bawah Peraturan 3 Peraturan-peraturan Pencegahan dan Pengawalan Penyakit Berjangkit 2020
“Siasatan juga dilakukan mengikut Seksyen 6(2) Enakmen Hiburan dan Tempat-tempat Hiburan 1997, Seksyen 270 Kanun Keseksaan dan Seksyen 6(3) Akta Imigresen 1959/63,” katanya. – K! ONLINE


Tiga maut, lapan cedera nahas dua kereta
Oleh KOSMO!

31 Ogos 2020, 8:40 pm
Oleh ROSLIZA MOHAMED
KOTA BHARU – Tiga maut termasuk dua beranak dalam kemalangan melibatkan dua buah kereta di Kilometer 130, Jalan Raya Timur Barat dekat Jeli petang semalam.
Kemalangan pada pukul 5.30 petang itu menyebabkan penumpang kereta jenis Perodua Bezza, Nur Damia Kamaruddin, 11, maut di lokasi kejadian selepas mengalami kecederaan parah pada anggota badan.
Ketua Polis Daerah Jeli, Deputi Superintendan Ahmad Arifin berkata, selain Nur Damia, ibunya yang merupakan pemandu kereta itu, Rohaida Mohamed, 39, dan penumpang iaitu abang iparnya, Mohd. Rozi Bin Husain, 47, disahkan meninggalkan dunia sewaktu menerima rawatan di Hospital Jeli hari ini.

Katanya, berdasarkan siasatan, kereta jenis Perodua Bezza yang dipandu Rohaida sedang dalam perjalanan dari arah arah Gerik ke menuju ke Jeli.
“Apabila tiba di lokasi kejadian yang merupakan laluan selekoh, kereta tersebut telah terbabas masuk ke laluan bertentangan.

“Insiden itu telah menyebabkan kereta itu berpusing beberapa kali sebelum bertembung dengan kereta sebuah jenis Perodua Myvi yang datang dari arah bertentangan,” katanya ketika dihubungi Kosmo! di sini hari ini.
Menurut Ahmad, susulan kemalangan itu, kedua-dua pemandu kereta pada awalnya mengalami kecederaan parah manakala Nur Damia disahkan meninggal dunia di tempat kejadian.

Katanya, bagaimanapun, Rohaida dan Mohd. Rozi disahkan meninggal dunia ketika sedang dirawat di hospital hari ini.
“Siasatan mendapati, seramai lapan orang termasuk pemandu menaiki kereta jenis Perodua Bezza yang dinaiki dua beranak itu.
“Lapan lagi mangsa termasuk penumpang kereta jenis Perodua Bezza dan Perodua Myvi yang cedera dihantar ke Hospital Jeli dekat sini untuk rawatan lanjut,” katanya.
Tambah Ahmad, berdasarkan siasatan, polis tidak menolak kemungkinan kemalangan dipercayai berpunca daripada kereta Perodua Bezza gagal mengawal kereta semasa melalui selekoh.
Kes disiasat mengikut Seksyen 41 (1) Akta Pengangkutan Jalan 1987. – K! ONLINE


Makanan percuma sempena pembukaan Restoran Hameediyah
Oleh KOSMO!

31 Ogos 2020, 5:13 pm
Oleh SAFINA RAMLI
BALIK PULAU – Sempena menyambut Hari Kemerdekaaan dan pembukaan cawangan kelima di Sungai Ara, Bayan Lepas di sini, restoran nasi kandar, Restoran Hameediyah menawarkan makanan percuma kepada pelanggan setia mereka.
Nasi beriyani berserta lauk pauk seperti ayam goreng, hidangan gulai daging serta kambing diberikan kepada orang ramai sebagai tanda penghargaan kepada para pelanggan restoran tertua negara itu.
Pengarah Urusan Restoran Hameediyah, Ahamed Seeni Pakir Abdul Shukkor berkata, makanan percuma itu diberikan kepada pelanggan bermula pukul 12 tengah hari sehingga 6 petang semalam.
“Pelanggan yang datang sempena pembukaan cawangan kelima kami di Sungai Ara ini tidak perlu bayar harga makanan mereka.
“Nasi beriyani, ayam goreng,gulai daging dan kambing diberikan percuma kepada pelanggan yang sentiasa menyokong peniagaan kami sejak dahulu,” katanya pada majlis pembukaan cawangan kelima Restoran Hameediyah, di Sungai Ara di sini semalam.

Yang turut hadir, Ketua Menteri, Chow Kon Yeow dan Exco Pelancongan, Seni, Budaya dan Warisan, Yeoh Soon Hin.
Restoran Hameediyah mempunyai tiga cawangan di Pulau Pinang manakala dua lagi cawangan terletak di Kuala Lumpur.
Menurut Ahamed Seeni Pakir memandangkan situasi normal baharu yang perlu dipatuhi hanya 30 pelanggan dibenarkan berada di dalam restoran berkenaan.
“Hari ini, kami menyediakan makanan yang dibungkus kepada pelanggan yang tidak dapat menjamu selera di dalam restoran.
“Restoran ini mampu memuatkan sekitar 80 hingga 100 pelanggan namun dalam keadaan normal baharu jumlah pelanggan perlu dihadkan,” katanya.
Tambahnya, cawangan kelima Restoran Hameediyah di Sungai Ara itu menawarkan ruang yang lebih luas dan selesa kepada pelanggan untuk menikmati hidangan nasi beriyani popular restoran berkenaan.
“Restoran ini mempunyai dua tingkat yang keluasannya sekitar 2,000 kaki persegi dan buat masa ini hanya tingkat pertama digunakan,” katanya.


92 bayi merdeka di Selangor
Oleh MOHD YUNUS YAKKUB

31 Ogos 2020, 6:20 pm
SHAH ALAM – Seramai 92 bayi merdeka dilahirkan di Selangor melibatkan 12 buah hospital sejak awal pagi ini.
Pengarah Jabatan Kesihatan Negeri Selangor, Datuk Dr. Sha’ari Ngadiman berkata, dua buah hospital iaitu Hospital Shah Alam dan Hospital Tengku Ampuan Rahimah Klang mencatatkan kelahiran tertinggi sebanyak 16 bayi.
Katanya, ia diikuti Hospital Sungai Buloh dan Hospital Serdang masing-masing dengan 12 bayi pada hari ini.
“Hospital Selayang dan Hospital Ampang merekodkan 11 bayi, Hospital Kajang (8), Hospital Banting (3) dan Hospital Tanjong Karang (2).
“Manakala satu kelahiran bayi dicatatkan di Hospital Tengku Ampuan Jemaah (1),” katanya dalam satu kenyataan di sini hari ini. -K!ONLINE


PGA rampas 500 kg daun ketum
Oleh KOSMO!

31 Ogos 2020, 6:04 pm
Oleh ROHANA MOHD. NAWI
KOTA BHARU – Pasukan Gerakan Am (PGA) Batalion 8 terpaksa melepaskan satu das tembakan ke arah tayar sebuah kenderaan pacuan empat roda yang dipandu seorang lelaki selepas cuba melarikan diri daripada pemeriksaan di Kampung Padang Layang, Pendek di sini semalam.
Tembakan itu berjaya menghentikan kenderaan pacuan empat roda jenis Mitsubishi Triton yang dipandu lelaki berusia 36 tahun kira-kira pukul 6.45 pagi.
Pegawai Pemerintah PGA Batalion 8, Suprintendan Muhammad Shamsuddin berkata, susulan kejadian itu, pihaknya berjaya menemui 500 kilogram daun ketum bernilai RM85,000 dibungkus dengan plastik hitam yang berada di dalam kenderaan tersebut.
Katanya, kejadian berlaku apabila pemandu kenderaan itu enggan berhenti apabila dia dikejar oleh anggota PGA dari arah jalan Rantau Panjang-Pasir Mas.
“Anggota PGA mengekori kenderaan itu sehingga ke Jalan Pendek dan telah diarahkan berhenti beberapa kali sebelum pemandu berkenaan bertindak menghimpit kenderaan pasukan.

“Atas faktor keselamatan, anggota PGA terpaksa melepaskan satu das tembakan ke arah tayar belakang kenderaan terbabit pada jarak satu meter,” katanya dalam satu kenyataan di sini hari ini.
Menurut Muhammad, sewaktu kenderaan itu berhenti, berlaku pergelutan sehingga menyebabkan dua anggota PGA cedera di pergelangan tangan manakala suspek cedera di muka sebelum dia berjaya ditahan.
Katanya, siasatan mendapati, suspek membawa daun ketum dari Kedah untuk dijual di pasaran sekitar negeri ini.
“Suspek diserahkan kepada Ibu Pejabat Polis Daerah Pasir Mas untuk siasatan lanjut.
“Ujian saringan air kencing mendapati lelaki itu positif dadah jenis pil kuda,” katanya.
Kes disiasat mengikut Seksyen 15(1)(a) Akta Dadah Berbahaya 1952, Seksyen 30(3) Akta Racun 1952 dan Seksyen 186 Kanun Keseksaan kerana menghalang tugas penjawat awam menjalankan tugas. – K! ONLINE


JPJ Selangor keluarkan 706 notis kesalahan
Oleh KOSMO!

31 Ogos 2020, 5:35 pm
MOHAMAD NAUFAL MOHAMAD IDRIS
SHAH ALAM- Sebanyak 706 notis kesalahan dikeluarkan oleh Jabatan Pengangkutan Jalan (JPJ) Selangor dalam operasi Ambang Merdeka di seluruh Selangor, malam tadi.
Menurut Ketua Seksyen Operasi Bahagian Penguatkuasa JPJ Selangor, Hamir Md. Harith, operasi tersebut bermula pukul 8 malam hingga 12 tengah malam dengan disertai 112 pegawai dan anggota JPJ.
Katanya, ia turut disertai oleh pegawai polis, Jabatan Alam Sekitar (JAS) dan Suruhanjaya Pencegahan Rasuah Malaysia (SPRM).
“Sebanyak 847 buah kenderaan telah diperiksa dengan 706 notis kesalahan dikeluarkan kepada pengguna jalan raya.
“Ini melibatkan 527 notis saman dan kehadiran ke mahkamah, notis larangan penggunaan kenderaan (99), notis arah periksa (77) dan tiga notis sita,” katanya ketika dihubungi di sini hari ini.

Beliau memberitahu, kesalahan yang paling banyak dilakukan oleh pemilik kenderaan tersebut adalah tiada lesen memandu kompeten (CDL) iaitu sebanyak 279 kenderaan.
Tambah Hamir, ia diikuti pemasangan cermin gelap yang tidak mengikut piawaian JPJ sebanyak 114 kesalahan, insurans kenderaan tamat tempoh (71 kesalahan), kesalahan teknikal (124 kesalahan) dan lain-lain kesalahan (118).
“Pihak JAS turut mengeluarkan 10 notis saman kepada pemilik motosikal atas
kesalahan melepaskan gas pencemar yang melebihi had yang ditetapkan,” katanya. -K!ONLINE


Kluster Tawar catat satu kematian
Oleh NOR IDAYU BOSRO

31 Ogos 2020, 6:51 pm
PUTRAJAYA – Satu kes kematian Covid-19 direkodkan hari ini membabitkan Kluster Tawar menjadikan jumlah kematian berkaitan Covid-19 meningkat sebanyak 127 atau 1.36 peratus daripada jumlah keseluruhan kes.
Ketua Pengarah Kesihatan, Tan Sri Dr. Noor Hisham Abdullah berkata, mangsa berusia 62 tahun dan mempunyai latar belakang penyakit kencing manis dan darah tinggi.
“Mangsa mula mengalami gejala batuk sejak 11 Ogos lalu dan dimasukkan ke Hospital Sultanah Bahiyah, Kedah pada 13 Ogos lalu setelah didapati positif Covid-19.
“Keadaan kesihatan beliau merosot dan memerlukan bantuan pernafasan sejak 19 Ogos lalu sebelum disahkan meninggal dunia pada pukul 10.35 malam, semalam,” katanya dalam kenyataan akhbar di sini hari ini.
Berhubung situasi terkini Covid-19 dalam negara, Noor Hisham berkata, enam kes positif dikesan hari ini dengan empat daripadanya adalah kes import membabitkan kluster baharu iaitu Kluster Bunga.
“Dua lagi kes adalah penularan tempatan membabitkan Kluster Telaga dan Kluster Tawar masing-masing dengan satu kes menjadikan jumlah kes di kluster tersebut sebanyak lima dan 74 kes,” katanya. -K! ONLINE


Dipukul sebab tegur dihalang masuki pantai
Oleh KOSMO!

31 Ogos 2020, 4:39 pm
Oleh MOHAMAD NAUFAL MOHAMAD IDRIS
KUALA LANGAT – Hanya kerana bertanya mengapa dihalang memasuki Pantai Kelanang di sini, seorang remaja parah dipukul sekumpulan lelaki menggunakan spanar dan helmet semalam.
Dalam kejadian kira-kira pukul 6.30 petang itu, Muhd. Amin Kamaruddin, 19, cedera pada muka dan dibawa ke Hospital Banting untuk rawatan lanjut.
Ketua Polis Daerah Kuala Langat, Superintendan Azizan Tukiman berkata, kejadian berlaku apabila mangsa yang menunggang motosikal bersama seorang rakannya berusia 18 tahun telah pergi ke pantai tersebut.
Katanya, ketika cuba memasuki kawasan tersebut mangsa bersama rakannya telah dihalang sekumpulan lelaki.
“Apabila mangsa bertanya ‘kenapa’, salah seorang daripada kumpulan suspek terus berdiri dan berlaku pertengkaran mulut.

“Secara tiba-tiba, kumpulan suspek itu telah memukul mangsa secara beramai-ramai menggunakan helmet dan spanar dan rakan mangsa cuba melindungi mangsa,” katanya ketika dihubungi Kosmo! di sini hari ini.
Azizan menambah, pergaduhan tersebut dikatakan sukar dikawal apabila terdapat beberapa individu lain yang membantu turut dipukul kumpulan suspek tersebut.
Ujar beliau, kumpulan suspek bagaimanapun bertindak melarikan diri selepas mendapati lebih ramai orang awam ke lokasi kejadian bagi meleraikan pergaduhan tersebut.
“Keadaan mangsa yang telah tidak berbaju didapati tidak sedarkan diri itu dengan kesan cedera pada muka.
“Rakan dan keluarga mangsa kemudiannya telah membawanya ke Hospital Banting untuk rawatan lanjut dan dibenarkan pulang pukul 1 pagi tadi,” katanya.
Jelas beliau, susulan kejadian keluarga mangsa telah membuat laporan polis dan usaha mengesan kesemua suspek sedang dijalankan pihaknya.
“Berdasarkan siasatan awal, tiga suspek yang menggunakan spanar dan helmet itu dikenali sebagai Azreen, Pie dan Piji.
“Kes kini disiasat mengikut Seksyen 148 Kanun Keseksaan kerana merusuh menggunakan senjata,” katanya. -K! ONLINE


Hari Merdeka dengan ‘doodle’ Orang Utan
Oleh KOSMO!

31 Ogos 2020, 7:31 pm
KUALA LUMPUR – Google Malaysia memaparkan ‘doodle’ istimewa yang memaparkan seekor orang utan di tengah-tengah perkataan Google di laman enjin carian itu.
Google Malaysia berkata, Orang Utan dipilih kerana ancaman kepupusan terhadap haiwan itu, selain pernah menjadi maskot Sukan Komanwel pada 1998.
“’Doodle’ yang diketengahkan (kali ini) ialah orang utan, satu-satunya monyet besar di Asia yang terdapat di hutan hutan Borneo.
“Primat berkongsi hampir 97 peratus genetik mereka dengan Homo Sapiens, jadi mereka dianggap sebagai ‘saudara’ terdekat manusia. Hubungan ini dicerminkan dalam nama ‘orang utan’ yang bermaksud ‘person of the forest’,” menurut penjelasan Google di laman web yang mengumpulkan ‘doodle’ yang pernah dihasilkan sebelum ini oleh syarikat berkenaan.


Mohd. Fakhrul tamatkan kayuhan 2,400km
Oleh KOSMO!

31 Ogos 2020, 4:11 pm
Oleh MOHD. HUSNI MOHD. NOOR
PUTRAJAYA – Pegawai bomba, Mohd. Fakhrul Munir Mohd. Isa, 38, yang berbasikal solo mengelilingi seluruh Semenanjung Malaysia bagi mengumpul sumbangan untuk Tabung Kebajikan Anggota Bomba menamatkan kayuhan sejauh 2,400 kilometer (km) hari ini.
Beliau tiba di Ibu Pejabat Jabatan Bomba dan Penyelamat Malaysia (JBPM) sebelum menyerahkan sehelai baju jersi kepada Timbalan Menteri Perumahan dan Kerajaan Tempatan, Datuk Seri Ismail Abd. Muttalib sebagai simbolik tamat kayuhan solonya.
Sepanjang laluan kayuhannya, beliau singgah di 105 buah balai bomba sekali gus melepasi sasaran awal yang ditetapkan iaitu 2,020 km dan 63 buah balai bomba.
Kayuhan dengan slogan Mencari Hati Emas itu berjaya ditamatkan dalam tempoh 26 hari sejak dimulakan pada 6 Ogos lalu dengan jumlah kutipan terkumpul sebanyak RM27,144.
Mohd. Fakhrul yang juga jurulatih Akademi Bomba dan Penyelamat Malaysia (ABPM) Wilayah Tengah berkata, kayuhan solo amal itu dilaksanakan untuk mengumpul dana bagi membantu ahli keluarga dan waris enam anggota bomba yang lemas dalam tragedi menyayat hati di lombong Taman Putra Perdana, Puchong pada 3 Oktober 2018.

Ia juga bagi mengumpul dana bagi meringankan beban ahli keluarga Allahyarham Muhammad Adib Mohd. Kassim iaitu anggota bomba yang meninggal dunia dalam kejadian rusuhan di sebuah kuil di Subang Jaya, Selangor, dua tahun lalu.
Sepanjang kayuhan, Mohd. Fakhrul singgah di 105 buah balai bomba termasuk balai bomba lapangan terbang, balai bomba sukarela dan balai bomba Petronas. -K! ONLINE


Gerbang Malam bakal berwajah baharu
Oleh KOSMO!

31 Ogos 2020, 3:38 pm
Oleh ZAKI SALLEH
IPOH – Lokasi perniagaan Gerbang Malam yang menjadi antara tumpuan pengunjung tempatan dan luar ke bandar ini bakal berwajah baharu berikutan cadangan untuk menaik taraf kawasan tersebut akan dilakukan melibatkan peruntukan sebanyak RM2 juta.
Peruntukan tersebut sudah diluluskan oleh pihak Jabatan Perdana Menteri dan akan diberikan kepada kerajaan negeri sebelum disalurkan kepada Majlis Bandaraya Ipoh (MBI) selaku pengendali.
Ahli Majlis Bandaraya Ipoh, Mazlan Abd Rahman berkata, antara yang dicadang ialah bagi menjadikan lokasi itu sebagai kawasan perniagaan berbumbung.
Menurut beliau, proses transformasi wajah baharu Gerbang Malam itu juga amat dinanti-nantikan setelah 17 tahun lokasi itu beroperasi dan diakui sebagai tempat tumpuan orang ramai ke bandar ini.
“Kita juga akan melakukan proses penjenamaan termasuk memikirkan bentuk perniagaan yang unik bagi menarik pelancong datang ke Gerbang Malam ini.

“Begitu juga beberapa struktur jalan yang rosak akan dibaiki dan perkara ini akan kita kemukakan kepada Datuk Bandar,” katanya.
Beliau berkata demikian semasa berucap mewakili Datuk Bandar pada program Ambang Merdeka anjuran Persatuan Kebajikan Usahawan Gerbang Malam di sini malam tadi.
Kemuncak acara ialah kiraan detik 12 malam serta mengibarkan Jalur Gemilang diikuti nyanyian lagu-lagu patriotik.
Ketika ini hanya 60 daripada 128 peniaga menjalankan perniagaan secara bergilir setiap hari di Gerbang Malam sepanjang tempoh Perintah Kawalan Pergerakan Pemulihan (PKPP).- K!ONLINE


30 ahli NGO sambut merdeka bersama gelendangan
Oleh KOSMO!

31 Ogos 2020, 3:01 pm
Oleh ABDUL RAZAK IDRIS
KLANG – Hari Kebangsaan disambut dengan cara tersendiri oleh 30 ahli daripada tiga pertubuhan bukan kerajaan (NGO) dengan menyantuni gelandangan sekitar Taman Seri Andalas di sini.
Program itu melibatkan Pertubuhan Integriti Nasional, Gerakan Belia 4B Kota Raja dan 99 Kesan dengan kerjasama Komuniti Peniaga Taman Seri Andalas berlangsung lebih satu jam bermula pukul 10 malam tadi.
Wakil kumpulan NGO itu, Mohd. Azhar Osman berkata, pendekatan itu digunakan bagi berkongsi semangat kemerdekaan kepada golongan tersebut.
“Kami terpanggil dalam memberikan sumbangan bantuan makanan dan minuman serta Jalur Gemilang kepada mereka.
“Merdeka ini ertinya luas dan pastinya kita mahu mereka tidak terus dikategorikan sebagai gelandangan buat selamanya,” katanya kepada pemberita selepas menyampaikan sumbangan sempena Malam Ambang Kemerdekaan ke-63 di Taman Seri Andalas di sini.

Sementara itu wakil komuniti niaga tersebut, Mohd. Shahrin Mohd. Tamin memberitahu, program tersebut bukan untuk menunjuk-nunjuk, sebaliknya selaras tema kemerdekaan tahun ini.
“Sedih kita melihat golongan gelandangan yang tidur di atas kotak dan kain batik dicantum-cantum sebagai kelambu.
“Kita yang ada rezeki lebih sepatutnya berkongsi dengan mereka. Bukan sahaja orang bujang yang menjadi gelandangan, ada juga keluarga yang mempunyai anak turut tidur di lorong gelap di sekitar sini,” katanya. -K!ONLINE


Duda dan janda antara dicekup JAIM
Oleh KOSMO!

31 Ogos 2020, 1:08 pm
Oleh DIYANATUL ATIQAH ZAKARYA
MELAKA – Seramai lima pasangan termasuk individu berstatus duda dan janda dicekup penguat kuasa Jabatan Agama Islam Melaka (JAIM) dalam serbuan Op Ambang Merdeka di empat buah hotel bajet di sini malam tadi.
Dalam serbuan bermula pukul 12.15 tengah malam sehingga 4 pagi itu, kesemua lima lelaki dan lima perempuan yang ditahan berusia antara 20 hingga 54 tahun.
Ketua Penguat Kuasa JAIM, Akmal Nadzim Abdullah berkata, serbuan itu dilakukan selepas menerima maklumat daripada orang ramai di sekitar Ujong Pasir, Bandar Hilir dan Tanjung Bidara.
“Berdasarkan maklumat, seramai 18 pegawai penguat kuasa agama (PPA) JAIM telah melakukan serbuan Op Ambang Merdeka di empat buah hotel bajet.
“Pemeriksaan di premis-premis tersebut telah membawa kepada lima penahanan lima pasangan selepas mereka gagal menunjukkan dokumen sah sebagai suami isteri,” katanya ketika dihubungi Kosmo! di sini hari ini.

Katanya, hasil soal siasat, beberapa pasangan ditahan memberikan alasan bermalam di hotel berkenaan kerana terlalu penat selepas keluar bersama-sama menyambut perayaan hari merdeka.
“Ini termasuk pasangan berstatus duda dan janda berusia 54 tahun, masing-masing bekerja sebagai buruh binaan dan pembantu gerai yang memberikan alasan terlalu penat, selain sudah lewat pagi untuk pulang ke rumah.
“Terdapat juga pasangan berusia 20-an yang memberikan alasan mereka bermalam bersama-sama kerana ingin membincangkan urusan perkahwinan,” katanya.
Akmal berkata, kesemua mereka yang ditahan kemudian dibawa ke pejabat JAIM untuk disiasat mengikut Seksyen 53, Enakmen Kesalahan Syariah Negeri Melaka 1991 iaitu bersekediaman atau berkurung (khalwat).
“Jika didapati bersalah, pasangan ini boleh didenda tidak melebihi RM3,000 atau penjara tidak melebihi dua tahun atau kedua-duanya sekali,” katanya.-K!ONLINE


29 kaki judi termasuk penganjur diberkas
Oleh KOSMO!

31 Ogos 2020, 1:00 pm
Oleh MOHAMAD NAUFAL MOHAMAD IDRIS
KUALA LANGAT – Kelekaan 29 kaki judi termasuk penganjur bermain mahjong di sebuah rumah teres tidak berpanjangkan apabila mereka diserbu pihak berkuasa di Kampung Jenjarom di sini semalam.
Dalam operasi pukul 5 petang itu, Bahagian Siasatan Jenayah Kongsi Gelap, Judi dan Maksiat (D7) Ibu Pejabat Polis Kontinjen (IPK) Selangor menahan kesemuanya berusia 40 hingga 80 tahun.
Pegawai Turus D7 Selangor, Deputi Superintendan Zuhairee Mohamad Rashid berkata, serbuan itu hasil maklumat dan risikan pihaknya terhadap aktiviti perjudian di rumah tersebut.
Katanya, operasi itu turut berjaya menahan seorang lelaki berusia 60 tahun yang mengaku sebagai penganjur.
“Mereka terkejut dengan kehadiran pihak polis dan cuba melarikan diri, namun gagal selepas kawasan tersebut telah dikepung kami.

“Turut dirampas adalah peralatan perjudian, antaranya meja, kerusi, papan dan buah mahjong serta wang tunai lebih RM2,000,” katanya di sini hari ini.
Kata beliau, kesemua yang ditahan kemudiannya dibawa ke Ibu Pejabat Polis Daerah Kuala Langat untuk tindakan lanjut.
Ujar Zuhairee, kes disiasat mengikut Seksyen 6(1) Akta Rumah Judi Terbuka 1953.
Kesemua suspek juga disiasat mengikut Peraturan 11 Peraturan-Peraturan Pencegahan dan Pengawalan Penyakit Berjangkit 2020 kerana mengingkari Perintah Kawalan Pergerakan Pemulihan (PKPP) dan Seksyen 269 Kanun Keseksaan kerana cuai dan mungkin merebakkan jangkitan sebarang penyakit. -K!ONLINE


[VIDEO] Prasarana raikan Hari Kemerdekaan Ke-63
31 Ogos 2020, 2:04 pm
KUALA LUMPUR- Suasana Perintah Kawalan Pergerakan Pemulihan (PKPP) tidak menjadi penghalang untuk Prasarana Malaysia Berhad (Prasarana) meraikan Hari Kemerdekaan ke-63 dengan penuh kemeriahan.
Menerusi Projek Sejahtera 2020, syarikat itu dengan kerjasama MRT Corp mahu menyuburkan semangat patriotisme dan cintakan negara dalam kalangan rakyat di samping menghayati kembali prinsip-prinsip Rukun Negara.
Projek Sejahtera 2020 diadakan di Stesen Merdeka, yang memperagakan elemen-elemen patriotik pagi tadi yang mana para pengunjung stesen berkenaan secara spontan, bersama-sama membaca kembali Rukun Negara, yang diperkenalkan 50 tahun lepas sebagai identiti jati diri rakyat Malaysia.
Pengerusi Prasarana, Datuk Seri Datuk Seri Tajuddin Abdul Rahman hadir mengetuai bacaan Rukun Negara, diiringi oleh Presiden dan Ketua Pegawai Eksekutif Prasarana, Muhammad Nizam Alias dan Ketua Pegawai Eksekutif MRT Corp, Datuk Mohd. Zarif Mohd Hashim serta para pegawai kanan Kumpulan Prasarana dan MRT Corp.
Terdahulu, kakitangan Prasarana mengadakan persembahan ‘flash mob’ kebudayaan bagi menghiburkan pengunjung.
Stesen MRT Merdeka dipilih kerana keunikannya menyerlahkan kembali semangat Merdeka dan rasa keinsafan terhadap prinsip-prinsip mulia Rukun Negara – Kepercayaan Kepada Tuhan; Kesetiaan kepada Raja dan Negara: Keluhuran Perlembagaan; Kedaulatan Undang Undang dan Kesopanan dan Kesusilaan. – K! ONLINE


Warna warni mengelilingi bandar Simanggang
Oleh KOSMO!

31 Ogos 2020, 12:41 pm
Oleh ALICIA JOHNY KUEH
SRI AMAN – Hampir 250 peserta yang lengkap pakaian tradisional atau baju yang berkonsepkan ‘Jalur Gemilang’ dan bendera Sarawak menyertai sambutan Hari Kebangsaan 2020 peringkat negeri Sarawak di Dewan Suarah Simanggang di sini hari ini.
Hadir sama Yang di-Pertua Negeri Sarawak, Tun Pehin Sri Abdul Taib Mahmud dan isterinya, Toh Puan Datuk Patinggi Raghad Kurdi Taib serta Ketua Menteri Sarawak, Datuk Patinggi Abang Johari Tun Openg.
Acara kemuncak ‘Unity Walk’ iaitu aktiviti berjalan sejauh 1.5 kilometer mengelilingi bandar Simanggang.
Aktiviti itu bertujuan menikmati keindahan dan menghargai pembangunan di sekitar bandar tersebut selain menyemarakkan semangat patriotik dan perpaduan dalam kalangan penduduk tempatan yang berbilang kaum.
Mengambil kira faktor negeri yang masih berdepan dengan pandemik Covid-19, sambutan tersebut diadakan seiring dengan pematuhan prosedur operasi standard (SOP) untuk mengekang penularan wabak terbabit. -K!ONLINE